title: Japanintatar

text: Japanintatar on luokiteltu sadan haitallisimman vieraslajin joukkoon.


title: Ladon

text: Ladon () oli kreikkalaisessa mytologiassa käärmemäinen lohikäärme, jonka vanhemmiksi Hesiodos nimeää Forkyksen ja Keton. Yleisemmin se nimetään kuitenkin Tyfonin ja Ekhidnan lapseksi.


title: Ladon

text: Ladonilla kerrottiin olevan sata päätä, jotka pystyivät puhumaan eri äänillä. Hera oli asetettanut Ladonin vartioimaan kultaista omenaa hesperidien puutarhaan, jossa lohikäärme oli kiertynyt omenapuun rungon ympärille eikä koskaan nukkunut. Herakles oli saanut yhdenneksitoista tehtäväkseen noutaa kultaisen omenan kuningas Eurystheukselle ja saadakseen omenan, Herakles tappoi Ladonin nuolillaan. Diodoros Sisilialainen kertoo, että joidenkin mielestä puutarhaa vartioikin Ladonin sijasta urhea lammaspaimen Drako, joka surmasi jokaisen omenoiden varastamista aikovan. Diodoros Sisilialainen kuitenkin jatkaa, että on itse kunkin oikeus muodostaa sellaisia mielipiteitä kuin haluaa.


title: Ladon

text: Ladonin kuoltua Hera nosti sen kiitokseksi palveluksestaan Lohikäärmeen tähdistöksi.


title: Lännenheisiangervo

text: Lännenheisiangervo ("Physocarpus opulifolius") on kestävä puutarhojen koristepensas, joka tulee toimeen vähällä valolla.


title: Lännenheisiangervo

text: Lännenheisiangervo kasvaa 2–3 metriä korkeaksi. Herukan tai vaahteran lehtiä muistuttavat lehdet puhkeavat varhain. Kasvi kukkii kesä-heinäkuussa valkoisin, pallomaisin kukinnoin. Hedelmä on tuppilo.


title: Lännenheisiangervo

text: Lännenheisiangervo on kotoisin Pohjois-Amerikan itä- ja keskiosista. Sen esiintymisalue ulottuu Kanadan Québecistä Etelä-Carolinaan, lännessä Alabaman, Arkansasin ja Minnesotan osavaltioihin.


title: Lännenheisiangervo

text: Lännenheisiangervolla ei ole suuria vaatimuksia kasvupaikan valoisuuden suhteen, kovin kuivassa se ei menesty.


title: Lännenheisiangervo

text: Lännenheisiangervoa voi kasvattaa aitana tai aidanteena, tai suurten puiden aluskasvina. Siitä on myös punalehtinen muunnos.


title: Pieni Orjajärvi

text: Pieni Orjajärvi () on järvi Albertassa, Kanadassa. Se laskee Pientä Orjajokea pitkin Athabascajokeen. Järven pinta-ala on 1 168 neliökilometriä.


title: Oidium

text: Oidium on yleisnimitys sellaisille homesienille, joiden kuromat kehittyvät jonoissa ja levittyvät toisiinsa leveästi päälletysten asetettujen tynnyrien lailla. Useimmat oidium-muodot ovat härmäsienien kehitysasteita.


title: Heikki Saari (sanoittaja)

text: Heikki Juhani Saari on suomalainen säveltäjä ja sanoittaja, jonka tunnetuinta tuotantoa ovat kappaleet ”Vain merimies voi tietää” ja ”Menen enkä meinaa”.


title: Cup

text: Cup (engl. "pokaali, malja") on useiden urheilun kiertopalkintojen ja vastaavien kilpailujen nimessä esiintyvä käsite. Monet cup-kilpailut etenkin palloilussa ja nyrkkeilyssä käyttävät pudotuspelityylistä "cup-järjestelmää", jossa kunkin ottelukierroksen jälkeen hävinneet putoavat jatkosta.


title: Cup

text: Merkittäviä cup-kilpailuita ovat muun muassa Englannin jalkapallon FA Cup (pelattu vuodesta 1871), tenniksen Davis Cup ja purjehduksen America's Cup.


title: Cup

text: Monissa urheilulajeissa järjestetään maailmancup, joissa kuitenkaan käytössä on tavallisesti kilpailujen sarja eikä varsinaista cup-järjestelmää.


title: Itä-Karibian dollari

text: Itä-Karibian dollari (valuuttakoodi ISO 4217 XCD, symboli $ tai EC$) on useimpien Itä-Karibian valtioiden järjestön (OECS) jäsenmaiden käyttämä rahayksikkö, joka otettiin käyttöön 1965. Itä-Karibian dollari jakautuu sataan senttiin. Vuodesta 1976 Itä-Karibian dollarin arvo on ollut kiinnitetty kiinteällä kurssilla suhteessa Yhdysvaltain dollariin 1 USD = EC$ 2,7. Ennen Yhdysvaltain dollariin kiinnittämistä Itä-Karibian dollari oli sidottu Englannin puntaan kurssilla  $4,80 = 1 punta.


title: Itä-Karibian dollari

text: Itä-Karibian dollaria käyttävistä alueista seuraavat kuusi ovat itsenäisiä saarivaltioita: Antigua ja Barbuda, Dominica, Grenada, Saint Kitts ja Nevis, Saint Lucia ja Saint Vincent ja Grenadiinit. Kaksi on epäitsenäisiä alueita: Yhdistyneeseen kuningaskuntaan kuuluvat merentakaiset alueet Anguilla ja Montserrat. OECS:n jäsenvaltioista ainoana Brittiläiset Neitsytsaaret käyttää maksuvälineenään Yhdysvaltain dollaria.


title: Itä-Karibian dollari

text: Yhdistyneen kuningaskunnan Karibian meren omistuksilla (Brittiläinen Länsi-Intia) muodostettiin 1950 rahaliitto "British Caribbean Territories Eastern Group", joka alkoi julkaista dollari-määräisiä kolikoita ja setelirahoja. Alueen valtioiden itsenäistyttyä Länsi-Intian dollari (BWI$) korvattiin 1965 nimellisarvostaan uudella Itä-Karibian dollarilla. Uudesta rahaliitosta jättäytyivät pois Trinidad ja Tobago, sekä myöhemmin myös Barbados.


title: Itä-Karibian dollari

text: 1965–1983 Itä-Karibian maiden paperirahat laski liikkeeseen Itä-Karibian valuuttaviranomainen (engl. "East Caribbean Currency Authority") ja vuodesta 1981 alkaen myös metallirahat. Nykyään Itä-Karibian dollarit julkaisee Itä-Karibian keskuspankki, (engl. "Eastern Caribbean Central Bank)" jonka toimipaikka on Basseterressä Saint Kitts ja Nevisillä. Pankki perustettiin sopimuksessa, joka allekirjoitettiin 5. heinäkuuta 1983 Port of Spainissa.


title: Itä-Karibian dollari

text: Vuoteen 1981 saakka alueella olivat käytössä Brittiläisen Länsi-Intian kolikot. 1981 esiteltiin uusi kolikkosarja nimellisarvoiltaan 1, 2, 5, 10 ja 25 senttiä ja 1 dollari. Pyöreä alumiinipronssinen kolikkotyyppi muutettiin 1989 kymmenkulmaiseksi ja seos kuparinikkeliksi. Kolikoista on lyöty suurempiakin nimellisarvoja, mutta ne ovat keräilyrahoja, joita ei tapaa liikkeessä.


title: Itä-Karibian dollari

text: Vuonna 1965 "East Caribbean Currency Authority" julkaisi seuraavat paperirahat: 1, 5, 20 ja 100 dollaria. Itä-Karibian keskuspankki ("Eastern Caribbean Central Bank") otti paperirahat painaakseen 1985, jolloin lisättiin 10 dollarin seteli. Yhden dollarin paperiraha korvattiin kolikolla 1989, ja 50 dollarin seteli julkaistiin 1993.


title: Heikki Saari (pappi)

text: Heikki Saari (25. helmikuuta 1879 Soini – 7. lokakuuta 1958) oli suomalainen pappi ja lähetyssaarnaaja. Hän toimi pappina Suomen lähetysseurassa ja teki lähetystyötä Ambomaalla vuosina 1903–1911, 1917–1922, 1924–1931 ja 1933–1947. Hän oli myös virsirunoilija ja kirjoitti sanat virteen numero 254 "Sun työhös, Jeesus, kutsun sain".


title: Luettelo Metal Gear -pelisarjan hahmoista

text: Tämä artikkeli käsittelee kuvitteellisia hahmoja Metal Gear -pelisarjassa.


text: on pelisarjan päähahmo. Alkuperäisissä "Metal Gear" -peleissä hän on FOXHOUNDin keltanokka, jolle annetaan tehtäväksi löytää ja tuhota Outer Heavenissa ja Zanzibar Landissa sijaitsevat Metal Gearit, minkä seuraksena hän joutuu vastakkain toverinsa Gray Foxin ja oman esimiehensä/mentorinsa Big Bossin kanssa. "Metal Gear Solidissa" Solid Snake ystävystyy Otaconin kanssa ja taistelee kaksoisveljeään terroristi Liquid Snakea vastaan. Hänen oikeaksi nimekseen paljastuu . "ssä" Solid Snake, valenimen turvin, avustaa Raidenia päihittämään Solidus Snaken. "issa" hän antaa itselleen lempinimen johtuen hänen kehonsa ennenaikaisesta ikääntymisestä. Solid Snaken / Iroquois Pliskinin / Old Snaken ääninäyttelijänä on Akio Ōtsuka japaninkielisessä versiossa ja David Hayter englanninkielisessä versiossa.


text: tunnetaan kaikkien aikojen parhaimpana sotilaana. Alkuperäisissä "Metal Gear" -peleissä Big Boss on Solid Snaken komentaja ja ensimmäinen merkittävä arkkivihollinen. Hahmon menneisyyttä käsitellään "issä", jossa hän on FOXin erikoisjoukon jäsen koodinimellä . Päihitettyään hänen legendaarisen mentorinsa, hän ansaitsee Big Bossin arvonimensä. Oltuaan hallituksen työkaluna hän perustaa oman palkkasotilasryhmänsä (FOXHOUND "issa" ja Militaires Sans Frontières "issa") ja toimii Venom Snaken mentaalisena mallina "issä". Big Bossin ääninäyttelijä on Chikao Ōtsuka japaninkielisessä versiossa ja Richard Doyle englanninkielisessä versiossa. Naked Snaken ääninäyttelijä on Akio Ōtsuka japaninkielisessä versiossa. Englanninkielisessä versiossa Naked Snaken äänenä toimivat David Hayter ("Metal Gear Solid" -pelien esiosissa) ja Kiefer Sutherland (pelissä "Metal Gear Solid V").


text: , tunnetaan myös nimillä , ja , oli korkea-arvoinen FOXHOUND-agentti. Hän esiintyy ensin alkuperäisessä "Metal Gear" -pelissä, jossa hän katoaa tehtävän aikana ennen pelin tapahtumien alkua jättäen viimeisen arvoituksellisen radioviestinsä ”Metal Gear”, ennen kuin hän palaa Solid Snaken vihollisena pelissä "Metal Gear 2: Solid Snake". "Metal Gear Solidissa" hänet herätetään kuolleista Cyborg Ninjana avustamaan Snakea, kunnes Liquid Snake tappaa hänet. Cyborg Ninjan ääninäyttelijä on Kaneto Shiozawa japaninkielisessä versiossa. Englanninkielisessä versiossa Cyborg Ninjan ääninäyttelijä on Greg Eagles (pelissä "Metal Gear Solid") ja Rob Paulsen (seuraavissa peleissä). Nullin äänenä on Jun Fukuyama japaninkielisessä versiossa ja Larc Spies englanninkielisessä versiossa.


text: (vain Dr. Petrovich alkuperäisessä pelissä "Metal Gear" ja Dr. Pettrovich Madnar "Metal Gear 2:n" MSX2-versiossa) on itämainen insinööri, joka loi TX-55 Metal Gear mechan alkuperäisessä "Metal Gearissa", sekä TX-11 Anroid (Bloody Brad) -androidit. Dr. Madnar ja hänen tyttärensä ovat osa panttivankeja, jotka Snaken tulee pelastaa. "Metal Gear 2:ssa" Dr. Madnar loikkaa katkerasti Zanzibar Landiin ja kehittää Metal Gear D:n sen jälkeen kun hän tulee torjutuksi tiedeyhteisössä. Hän tapaa Snaken pelissä esittämällä panttivankia, mutta hyökkää Snaken kimppuun kun totuus paljastuu. Hänen nimensä mainitaan "Metal Gear Solid 4:ssä" tiedemiehenä, joka pelasti Raidenin hengen, sen jälkeen kun Patriootit muuttivat tämän kyborgiksi.


text: (vain Schneider alkuperäisessä "Metal Gearissa") on vastarintaliikkeen johtaja Outer Heaveniä vastaan "Metal Gearissa", joka auttaa Solid Snakea radion välityksellä muiden vastarintaliikkeen jäsenten ja ohella. Hän saa selville Outer Heavenin johtajan henkilöllisyyden, mutta hänet hiljennetään ennen kuin hän ehtii kertoa tämän nimeä. "Metal Gear 2:ssa" Schneider esiintyy valeasussa ( alkuperäisessä MSX2-versiossa), huipputekniikan ninjana, joka on Zanzibar Landin palveluksessa, ja on pelin ensimmäinen loppuvastus. Solid Snake päihittää hänet taistelun aikana, mutta ei saa tietää tämän todellista henkilöllisyyttä ennen kuin tämä lyyhistyy. Hän paljastaa Snakelle, että NATO johti pommihyökkäystä Outer Heaveniä vastaan, huolimatta sotaorvoista ja -pakolaisista. Ennen kuolemaansa hän kertoo Snakelle myös, että Big Boss oli antanut vastarinnalle anteeksi ja että tämä oli pelastanut pommituksilta sekä Outer Heavenin että vastarinnan jäseniä.


text: , on FOXHOUNDin toinen komentaja. Hänet esitellään pelissä "Metal Gear 2", jossa hän toimii Solid Snaken radiokontaktina ja antaa tälle tietoja tehtävän tavoitteista ja yleisiä ohjeita Zanzibar Landista.


text: "Metal Gear Solidissa" Campbellin sisarentytär Meryl Silverburgh on vangittuna Shadow Mosesilla, jossa Liquid Snaken kapinoiva FOXHOUND pitää valtaa. "Metal Gear Solid 2:ssa" häntä esittää ”Colonel”, Raidenia koodekin kautta avustava komentaja, joka myöhemmin paljastuu taidokkaaksi tekoälyksi, jonka oli rakentanut Patriooteille supertietokone GW.


text: Campbell tekee cameo-esiintymisen "Metal Gear Solid 3:ssa", jossa hän toruu aikaparadoksin aihettanutta pelaajaa, jos tämä surmaa tiettyjä hahmoja. Hän esiintyy myös minipelissä ”Snake vs. Monkey”. "Portable Opsissa" nuorempi Campbell joutuu FOX-yksikön vangiksi Etelä-Amerikassa Naked Snaken kanssa. Kaksikko pakenee ja värvää sotilaita FOXHOUNDin varhaiseen mukaelmaan.


text: "Metal Gear Solid 4:ssä" Campbell työskentelee YK:n turvallisuusneuvoston tiedotusryhmälle, joka tarkkailee palkka-armeijojen toimintaa. Hän lähettää Old Snaken epäviralliselle tehtävälle salamurhaamaan Liquid Ocelot pysäyttääkseen Ocelotin suunnitelmat tarjoten Snakelle kuljetuksen tehtävää varten. Hän on naimisissa Rosemaryn kanssa, mikä aiheuttaa kitkaa hänen ja Merylin kanssa (joka tietää nyt Campbellin olevan hänen isänsä). Avioliitto on kuitenkin huiputusta, jonka tarkoituksena on huijata Patriootteja ja suojella Rosen (ja Raidenin) poikaa Johnia.


text: Roy Campbellin ääninäyttelijä on japaninkielisessä versiossa Takeshi Aono ja englanninkielisessä versiossa Paul Eiding. Hahmon nuoremman version ("Portable Opsissa") ääninäyttelijä on japaniksi Toshio Furukawa ja englanniksi David Agranov. Takeshi Aonon kuoleman myötä hahmo ei esiinny seuraavissa "Metal Gear Solid" -peleissä.


text: on harjoituskouluttaja ja selviytymisvalmentaja.


text: Hahmo, jonka alkuperäinen nimi oli , oli aasialaisen näköinen mustahiuksinen mies "Metal Gear 2:n" MSX2-versiossa. Myöhemmissä "Metal Gear 2" -versioissa Millerin muotokuvaa muokattiin näyttämään hänen myöhemmältä versioltaan "Metal Gear Solideissa", joissa hänellä on blondit hiukset ja pilottiaurinkolasit. Hän oli alun perin kolmannen sukupolven japanilais-yhdysvaltalainen, joka oli palvellut SASissa, Green Berets’ssä ja Yhdysvaltain merijalkaväessä. Hänet esitellään "Metal Gear 2:ssa", jossa Mestari on FOXHOUNDin jäsen ja yksi Solid Snaken radiokontakteista. "Metal Gear Solidissa" hänet murhattiin kolme päivää ennen pelin tapahtumien alkua, mutta Liquid Snake omaksuu hänen henkilöllisyytensä manipuloidakseen Solid Snakea.


text: Hahmon nuorempi versio nimeltään , tunnetaan yleisesti lempinimeltään Kaz, esitellään esiosassa "Metal Gear Solid: Peace Walker", jossa hän toimii Big Bossin Militaires Sans Frontières -palkkasoturijoukon kakkosmiehenä Mother Basessa. Pelissä hänen taustatarinaansa muutettiin ja kerrottiin, että hän on yhdysvaltalaisen upseerin ja japanilaisen naisen poika, ja että hän palveli lyhyen aikaa JSDF:ssä. Miller luonnehditaan aluksi idealistisena hänen uskoessaan MSF:n aatteeseen valtiosta, jossa sotilaat ovat vapaita poliittisista ideologioista, mutta hän on myös naiivi aliarvioidessaan Cipheria ja olettaessaan pystyvänsä pitämään organisaatiota hallussaan. Tämä tulee esille myöhemmin "Metal Gear Solid V:ssä". MSF:n tuhon jälkeen hänestä tulee katkeroitunut ja hän näkee sotilasvaltion käsitteen täsmällisenä ja sotilasjoukkojen pelkistetyiksi palkkasoturijoukoiksi. Venom Snake pelastaa hänet Neuvostoliiton joukoilta, mikä mahdollistaa hänet auttamaan uuden Diamond Dogs -palkkasoturijoukon laajentamisessa. Hän pukeutuu isoon trenssitakkiin ja barettiin, ja käyttää kainalosauvaa, sillä hän on menettänyt vasemman jalkansa ja oikean käsivartensa. Hän ei luota tippaakaan kehenkään, joka liittyy Cipheriin, ja syyttää muiden muassa Hueya ja Quietia petoksesta ja vaatii heitä hengiltä. Huolimatta kaikesta Miller uskoo Snaken aatteeseen. Hänen uskonsa kuitenkin järkkyy kun paljastuu, että Snake on tosiasiassa Big Bossin kaksoisolento ja osa Big Bossin suunnitelmaa sotia salasotaa. Tämä saa Millerin hylkäämään Big Bossin ja hän vannoo ylläpitävänsä juonta vain niin kauan kunnes yksi Big Bossin pojista olisi valmis haastamaan tämän.


text: on tsekkosslovakialainen bioteknologisti ja entinen videopelisuunnittelija. "Solid Snaken" taustatarinassa Marv luo uuden levälajin nimeltään OILIX, joka voisi tuottaa maaöljyluokkaista hiilivetyä vain pienellä kustannuksella ja vaivalla. Marv esitteli levän Maailman energiakonferenssille Prahassa, ja oli matkalla esitykseen Yhdysvalloissa kun Zanzibar Landin sotilaat kidnappasivat hänet. FOXHOUNDin uusi komentaja Roy Campbell kutsuu jo lopettaneen Solid Snaken toimiin ja lähettää hänet Zanzibar Landiin pelastamaan Dr. Marvia. Marv kuitenkin kuolee kidutukseen sellissään ja jättää OILIX-suunnitelmansa Snaken löydettäväksi.


text: (Horry White MSX2-versiossa) on yhdysvaltalainen freelance-journalisti. Hänen äitinsä oli ranskalainen ja isänsä englantilainen. Hän kiinnostui varhain kirjallisuudesta ja sai Pulitzer-palkinnon reportaaseistaan Afganistanissa sekä Emmy-palkinnon dokumentistaan "Unknown Bloodstream". Hänen kuuluisuutensa herättää CIA:n kiinnostuksen ja hän soluttautuu Zanzibar Landiin journalistina ja avustaa Solid Snakea tämän tehtävän aikana.


text: , alun perin "Metal Gear 2:n" MSX2-versiossa, on entinen taitoluistelija. Hänet tunnettiin kerran yhtenä maailman parhaista taitoluistelijoista (kilpailtuaan maailmanmestaruuskilpailuissa ja talviolympialaisissa), mutta hänen kilpailuoikeutensa peruttiin, kun hän jäi kiinni yrityksestään hakea poliittista turvapaikkaa Kanadasta Frank Jaegerin kanssa. Hän yritti sovittaa tekonsa liittymällä StB:hen. Hän saattaa Dr. Marvia Yhdysvaltoihin, kun Zanzibar Landin agentit kaappavat hänen lentokoneensa. Myöhemmin hän liittyy Snaken mukaan pelastamaan Dr. Marvia, mutta kuolee kun Jaeger (Gray Foxina Metal Gear D:ssä) tuhoaa sillan jolla hän on.


text: , nimeltään MSX2-versiossa, on eläintieteilijä, joka on erikoistunut kaikkien uhanalaisten eläimien säilyttämiseen. Hän on kuvitteellisen Maailmanlaajuisen eläinoikeusliiton varapuheenjohtaja ja hän työskentelee tiedelehti "Maxwellille". Hänen paljastetaan olleen Dr. Madnarin tuttu jo heidän ajaltaan collegessa, ja että hän on Zanzibar Landissa tutkimassa alkuperäiseläimiä.


text: , tunnettu myös nimillä ja , monessa pelissä esiintyvä revolverisankari ja antagonisti; hän on Solid Snaken päävastustaja alkuperäisissä "Metal Gear Solideissa", Liquid Snaken kätyri FOXHOUNDissa "Metal Gear Solidissa", sekä Solidus Snaken kakkosmies että Patrioottien agentti "Metal Gear Solid 2:ssa", ja Big Bossin kilpailija/liittolainen "Metal Gear Solidin" esiosissa. Ocelotilla on tärkeä rooli pelien kokonaistarinassa. Hänen aikeensa ovat aina arvoitukselliset ja hän ajaa aina omaa etuaan. Revolver Ocelotin / Shalashaskan äänenä toimii Kōji Totani japaniksi ja Patric Zimmerman englanniksi. Nuoren majuri Ocelotin äänenä on Takumi Yamazaki japaninkielisessä versiossa ja Joshua Keaton englanninkielisessä versiossa. Ocelotin äänenä "Metal Gear Solid V:ssä" on Satoshi Mikami japaniksi ja Troy Baker englanniksi.


text: , lempinimeltään henkilökuntansa keskuudessa, on geneetikko joka on erikoistunut nanoteknologiaan perustuvaan geeniterapiaan.


text: "Metal Gear Solidissa" hän on FOXHOUNDin lääkintähenkilökunnan johtaja ja osa Solid Snakea auttavaa tukiryhmää antaen pelaajalle tietoa Snaken kohtaamista FOXHOUNDin jäsenistä. Hän on Gray Foxin adoptoitu sisar ja siksi hän yritti kostaa Snakelle tämän lähes tapettua hänen veljensä alkuperäisissä "Metal Gear" -peleissä. Kun hänet määrätään ruiskuttamaan FOXDIE-virus Snakeen, hän muokkaa sitä salaa niin että se tappaa Snaken satunnaisena hetkenä sen alkuperäisen ohjelmoinnin lisäksi. Pelin edetessä Naomi tajuaa hänen aiempien käsitysten Snakesta olleen vääriä ja myöhemmin katuu viruksen muokkaamista. Epätietoisena siitä milloin FOXDIE tappaisi, Naomi kehottaa Snakea elämään elämänsä täysillä riippumatta siitä kuinka paljon aikaa on jäljellä. Myöhemmin Nastasha Romanenko kertoo, että Naomi oli hetken pidätettynä Shadows Moseksen onnettomuuden jälkeen, mutta pääsi pakoon.


text: "Metal Gear Solid 4:ssä" Naomi työskentelee Liquid Ocelotin kanssa kaapatakseen Sons of the Patriots -hallintajärjestelmän, mutta liittyy pian jälleen Snaken ryhmään. Hän aloittaa romanssin Otaconin kanssa ja ystävystyy Sunnyn kanssa. Kun he palaavat Shadow Mosesille, Naomi paljastaa sairastavansa parantumatonta syöpää, jota hän on pitänyt aisoissa nanokoneille. Potien syyllisyyttä aiemmista virheistään hän tekee itsemurhan poistamalla nanokoneet käytöstä.


text: Naomi Hunterin äänenä on Hiromi Tsuru japaniksi ja Jennifer Hale englanniksi.


text: , lempinimeltään , on toistuva hahmo "Metal Gear Solid" -sarjassa ja Solid Snaken läheinen ystävä. Hänet esitellään "Metal Gear Solidissa" ArmsTechin työntekijänä ja Metal Gear REXin insinöörinä, josta tulee Snaken läheinen liittolainen kuullessaan REXin olevan kykenevä laukaisemaan ydiniskun. Myöhemmin hän auttoi Solid Snakea voittoa tavoittelemattoman Philanthropy-organisaation kanssa ja on samalla tekemisissä tunnepohjaisten ongelmien kanssa peleissä "" ja "". Hal Emmerichin / Otaconin äänenä toimii Hideyuki Tanaka japaniksi ja Christopher Randolph englanniksi.


text: on samannimiseen hahmoon "Policenauts"-pelissä perustuva hahmo. Hänet esitellään "Metal Gear Solidissa" Solid Snaken apurina/mielitiettynä ja Roy Campbellin lainopillisena sisarentyttärenä/biologisena tyttärenä. Meryl palaa "Metal Gear Solid 4:ssä" Rat Patrol Team One -ryhmän komentajana. Meryl Silverburghin äänenä on japaninkielisessä versiossa Kyoko Terase ja englanninkielisessä versiossa Debi Mae West


text: , oikea nimi , on Solid Snaken kaksoisveli, Big Bossin toinen klooni, ja "Metal Gear Solidin" päävastustaja. Liquidia motivoi "Metal Gear Solidissa" hänen kateutensa ja vihansa Snakea kohtaan, ja hänen halunsa ylittää Big Bossilta saadun ”geneettinen kohtalonsa”. Liquid Snaken ääninäyttelijä on Banjō Ginga japaninkielisessä versiossa ja Cam Clarke englanninkielisessä versiossa. Elin äänenä toimii Yutaro Honjo japaniksi ja Piers Stubbs englanniksi.


text: on kiinalais-yhdysvaltalainen data-analyytikko, joka tallentaa pelaajan edistyksen "Metal Gear Solidissa". Hän keksii Solid Snaken langattoman yhteysvälineen, koodekin, ja Soliton Radar -tutkan, joka havaitsee vihollisten olinpaikat ja heidän näköpiirinsä. "Metal Gear Solid 2:ssa" on osa Metal Gear -vastaista organisaatio Philanthropya, mutta avustaa Snakea vain taustalla. "Metal Gear Solid 4:ssä" Mei Ling komentaa "USS Missouria" ja antaa Snakelle ja Otaconille neuvoja armeijayhteyksiensä kautta.


text: Mei Lingin äänenä toimii Houko Kuwashima japaniksi ja Kim Mai Quest englanniksi.


text: Prypjatissa, Ukrainassa, syntynyt ase-ekspertti, joka kertoo Snakelle eri aseiden toiminnasta. Shadow Moses -saaren tapahtumien jälkeen hän kirjoittaa fiktiivisen muistelmakirjan "In the Shadow of Shadow Moses", jonka voi lukea "Metal Gear Solid 2: Sons of Libertyssä".


text: Decoy Octopus on naamioitumiseen erikoistunut FOXHOUNDin jäsen. Hänen menneisyydestään ei kerrota "Metal Gear Solidissa" yhtään mitään, mutta "Metal Gear Acid 2":n mukaan hän syntyi Meksikossa. Octopus kiinnostui elokuvateollisuudesta, joten hän ryhtyi näyttelijäksi, kunnes Yhdysvaltain keskustiedustelupalvelu CIA otti hänet palvelukseensa. Näyttelijän kykyjensä ansiosta Octopus kehitti tekniikan, jonka avulla hän kykeni matkimaan täydellisesti kohteensa käytöstä, liikkumista ja puhetapaa. "Metal Gear Acid 2" ei kuitenkaan kuulu alkuperäisen "Metal Gearin" aloittamaan juonijatkumoon.


text: Kun DARPA-päällikkö Donald Anderson menehtyi kesken Revolver Ocelotin kuulustelun, Liquid Snake keksi toisen keinon saada tietoonsa Metal Gear REXin ydinaseen laukaisukoodit. Octopus naamioitui Andersoniksi ja siirsi DARPA-päällikön verta omaan verenkiertoonsa, jotta Andersonin elimistön nanokoneet näkyisivät Solid Snaken tutkassa. Snake tapaa Decoy Octopusin pelin alussa, jolloin Snake ja hänen taustaryhmänsä luulevat häntä Andersoniksi. Vale-Anderson kertoo Snakelle tietoja Metal Gear REXistä, mutta yhtäkkiä hän saa sydänkohtauksen ja menettää henkensä. Myöhemmin pelissä paljastuu, että Octopusin tappoi Snaken verenkiertoon ruiskutettu FOXDIE-virus.


text: Snake ei ole tietoinen "Donald Andersonin" olleen valepukuinen Decoy Octopus, kunnes vasta kuoleva Vulcan Raven paljastaa hänelle miehen todellisen henkilöllisyyden. Pelin edetessä paljastuu, että Octopusin tarkoituksena olisi ollut huijata Snake aktivoimaan Metal Gear REX. Octopus on ainoa FOXHOUNDin jäsen, jota vastaan Snake ei taistele pelin aikana.


text: Voimakkaita psyykkisiä kykyjä hallitseva entinen KGB:n ja FBI:n jäsen, joka peittää kasvonsa kaasunaamarilla. Taistelleessan Solid Snakea vastaan hän ottaa haltuunsa PlayStationin ohjaimen. Pelaajan täytyy vaihtaa peliohjaimen paikka toiseen liitäntäporttiin (tai PC:llä vaihtaa ohjaustapaa), jolloin Psycho Mantis on helppo vastus. Hän kuolee taistelussa Solid Snakea vastaan. Mutta hänen henki jää ja palaa Metal Gear Solid 4: Guns of the Patriot:ssa.


text: Vulcan Raven on suurikokoinen FOXHOUNDin jäsen, joka on aseistautunut tulivoimaisella M61 Vulcan -konetykillä. Hän syntyi alaskalaiseen inuittiperheeseen ja ryhtyi heimonsa šamaaniksi. Koska inuittien uskonnossa korppi on arvostettu eläin, Vulcan Ravenillä on otsassaan korpin muotoinen tatuointi ja hänen ympärillään parveilee korppeja. Raven kuitenkin lopulta lähti Alaskasta Venäjälle, jossa hän värväytyi Venäjän armeijan Vympel-erikoisjoukon jäseneksi ja tapasi Revolver Ocelotin. Hän ystävystyi Ocelotin kanssa, ja juuri Ocelot sai hänet ryhtymään FOXHOUNDin jäseneksi. Vulcan Raven on fyysisesti erittäin kestävä, hän sietää hyvin kylmyyttä ja hänellä on yliluonnollisiin voimiin viittaavia kykyjä.


text: Kun Solid Snake tapaa ensimmäisen kerran Vulcan Ravenin, hän on yhdysvaltalaisen M1 Abrams -taistelupanssarivaunun kyydissä. Seuraavan kerran Snake kohtaa Ravenin kylmävarastossa, jossa hän on aseistautunut M61 Vulcan -konetykillä. Toisen taistelun päätteeksi Snake voittaa Ravenin, joka haavoittuu vakavasti ja ymmärtää kuolevansa. Viimeisenä tekonaan hän päättää auttaa Snaken tehtävää kertomalla, että Snaken aikaisemmin kohtaama Donald Anderson oli todellisuudessa Decoy Octopus valepuvussa. Raven myös luovuttaa Snaken haltuun uuden avainkortin ja julistaa, että hänen henkensä tulee tarkkailemaan Snakea. Kun kuoleva Vulcan Raven lopettaa puheensa, hänen korppiparvensa ympäröi ja syö hänen ruumiinsa.


text: Sniper Wolf on Heckler & Koch PSG1 -tarkkuuskiväärillä aseistautunut FOXHOUNDin ainoa naispuolinen jäsen. Sniper Wolf on kurdisyntyinen ja hänen perheensä menehtyi Irakin-Iranin sodassa. Sodan jälkeen Wolf tapasi Big Bossin, joka kasvatti hänestä palkkasotilaan. Hän kouluttautui tarkka-ampujaksi ja addiktoitui tarkka-ampujien suosimaan diatsepaamiin, jonka tarkoituksena on poistaa lihasjännitteisyyttä. Diatsepaamin ansiosta Wolf kykenee ampumaan erittäin tarkasti ja odottamaan kohdettaan peräti viikon ajan ilman, että hänen tarvitsee syödä, juoda tai nukkua. Hänen luodeissaan on elohopeaa, jotta osuman saaneet viholliset saisivat verenmyrkytyksen. Kun FOXHOUND miehitti Shadow Mosesin, Hal "Otacon" Emmerich rakastui Sniper Wolfiin luultavasti Tukholma-syndrooman vaikutuksen alaisena.


text: Snake tapaa Wolfin ensimmäistä kertaa kohtauksessa, jossa hän haavoittaa Meryl Silverburghia. Snaken on palattava tukikohdan toiselle puolelle hakemaan tarkkuuskivääri, minkä jälkeen hän voi haastaa Wolfin kaksintaisteluun. Wolf kuitenkin selviytyy yhteenotosta hengissä ja Snake joutuu terroristien vangiksi. Myöhemmin Snake kohtaa Sniper Wolfin toisessa kaksintaistelussa, jonka päätteeksi Snake voittaa vastustajansa. Wolf haavoittuu vakavasti ja pyytää Snaken tappamaan hänet, jottei hänen tarvitsisi kokea kuolontuskia. Wolfiin rakastuneen Otaconin pyynnöistä huolimatta Snake päättää toteuttaa vastustajansa toiveen ja ampuu Sniper Wolfin. Myöhemmässä vaiheessa Liquid Snake spekuloi, että Sniper Wolfin jatkuva diatsepaamin käyttö pelasti hänet FOXDIE-viruksen vaikutuksilta.


text: Donald Anderson on Yhdysvaltain puolustusministeriön tutkimuslaitoksen DARPAn päällikkö. Hän rahoitti Metal Gear REX -projektin ArmsTech-yhtiön puolesta, koska ArmsTechin pääjohtaja Kenneth Baker oli salaa lahjonut hänet. Anderson oli Bakerin kanssa vierailulla Shadow Mosesin saarella tarkastamassa Metal Gear REXin rakennustöitä, kun FOXHOUND ja Next-Generation Special Forces miehittivät saaren. Bakerin tavoin Anderson joutui terroristien panttivangiksi, ja häntä käskettiin kertomaan Metal Gear REXin kantaman ydinohjuksen laukaisukoodit. Anderson kuitenkin kieltäytyi kertomasta koodia ja Revolver Ocelot kidutti häntä, kunnes Anderson menehtyi "tapaturmaisesti" kesken kuulustelun.


text: Pelissä Solid Snake tapaa Donald Andersonin Shadow Mosesin selliosastolla, mutta myöhemmin Vulcan Raven paljastaa miehen olleen todellisuudessa valepukuinen Decoy Octopus. Myöhemmässä vaiheessa Snake voi nähdä oikean Andersonin mädäntyneen ruumiin sellissä, johon terroristit vangitsevat hänet. Pelin loppupuolen keskustelussa puolustusministeri Jim Houseman kertoo, että Andersonin tarkoituksena oli varastaa ArmsTechin tietoja Metal Gear REXistä ja viedä niitä puolustusministeriön tutkittavaksi. Lopputekstien jälkeen Revolver Ocelot kertoo presidentti George Searsille, että Anderson tiesi Ocelotin olleen ulkopuolisen tahon värväämä vakooja FOXHOUNDissa. Ocelot tappoi Andersonin tahallisesti kuulustelussa, kertoo Eva MGS4.ssa


text: Kenneth Baker on maailman suurimpiin kuuluvan aseyhtiö ArmsTechin pääjohtaja. Baker käynnisti Metal Gear REX -projektin, koska hänen yhtiönsä oli kokenut vakavia rahallisia tappioita, jotka joutuivat ArmsTechin hävittyä suunnitteluprojekteja muille kilpaileville aseyhtiöille. Baker sai projektille Yhdysvaltain puolustusministeriön tuen ja rahoituksen lahjomalla DARPA-päällikkö Donald Andersonin puolelleen. Baker oli Andersonin kanssa vierailulla Shadow Mosesin saarella tarkastamassa Metal Gear REXin rakennustöitä, kun FOXHOUND ja Next-Generation Special Forces miehittivät saaren. Terroristit vaativat häntä luovuttamaan heille Metal Gear REXin aktivoimiseen tarkoitetun avaimen, mutta Baker onnistui antamaan avaimen Meryl Silverburghille.


text: Baker kertoo Snakelle yksityiskohtia Metal Gear REX -projektin taustoista, mutta yhtäkkiä hän saa sydänkohtauksen ja menettää henkensä. Myöhemmin pelissä paljastuu, että Bakerin tappoi Snaken verenkiertoon salaa ruiskutettu FOXDIE-virus. Bakerin viimeiset sanat viittasivat siihen, että hän oli tietoinen FOXDIEn olemassaolosta ja siitä, että virus on ruiskutettu Snaken verenkiertoon.


text: Jim Houseman on Yhdysvaltain puolustusministeri, joka on vastuussa Solid Snaken tehtävän aloittamisesta ja tarkkailee operaatiota AWACS-ilmavalvontakoneesta. Vaikka virallisesti tehtävän tarkoitus oli eliminoida FOXHOUNDin jäsenet ja pelastaa kaksi panttivankia, mutta todellisuudessa Housemanin pyrkimyksenä oli saada DARPA-päällikkö Donald Andersonilta tietoja Metal Gear REXistä. Kun Solid Snake kuitenkin tuhosi Metal Gear REXin, Houseman päätti hävittää kaikki todisteet Shadow Mosesin tapauksesta lähettämällä Galenan lentotukikohdasta F-117 Nighthawk -rynnäkkökoneista ja B-2 Spirit -häivepommittajista muodostetun laivueen pudottamaan saarelle B61-ydinpommeja. Ydinräjähdyksen jälkeen Housemanin suunnitelmana on levittää tiedotusvälineille peitetarina, jonka mukaan terroristit laukaisivat saarella ydinräjähteen.


text: Pelin loppuvaiheessa eversti Roy Campbell ottaa yhteyden Solid Snakeen ja kertoo hänelle Housemanin aikeista hyökätä Shadow Mosesiin. Houseman kuitenkin pidättää Campbellin ja tunnustaa Snakelle totuuden koko operaatiosta. Houseman myös kertoo, että presidentti George Sears on myöntänyt hänelle valtuudet ydinaseiden käyttöön. Snake joutuu pakenemaan Shadow Mosesista ennen pommikoneiden saapumista, mutta laitoksen ulkopuolella Campbell kertoo, että todellisuudessa Houseman toimi laittomasti ilman presidentin lupaa ja on pidätetty. "n" lisämateriaaleihin kuuluva "In the Darkness of Shadow Moses" paljastaa, että "Metal Gear Solidin" tapahtumien jälkeen työpaikkansa menettänyt Houseman koki hermoromahduksen ja ampui itsensä, vaikka kyseessä saattoi olla itsemurhaksi lavastettu salamurha.


text: Johnny Sasaki on epäpätevä ja pelkurimainen Next-Generation Special Forcesin sotilas, joka joutuu pelin varrella erilaisiin noloihin ja kiusallisin tilanteisiin. Hän on koominen hahmo, jonka tarkoituksena on keventää pelin vakavamielistä yleistunnelmaa. Hahmo nimettiin "Metal Gear Solidin" hahmosuunnittelija Hideki Sasakin mukaan. Johnny myös kärsii yleensä aina vatsa-ongelmista ja joutuu juoksemaan vähän väliä vessaan.


text: Johnny tavataan ensimmäisen kerran pelin alkuvaiheen kohtauksessa, jossa hän vartioi Meryl Silverburghin ja Donald Andersoniksi naamioituneen Decoy Octopusin sellejä. Hän kuitenkin päästää Merylin vapaaksi, jolloin Meryl tainnuttaa hänet ja pukee Johnnyn vaatteet ylleensä. Seuraavalla kerralla flunssasta kärsivä Johnny vartioi Solid Snaken selliä, mutta lopulta Snake onnistuu pakenemaan sellistä.


text: Pienestä roolistaan huolimatta Johnny osoittautui suosituksi hahmoksi, joten hän tekee paluun "ssä" ja "issa". 1960-luvulle sijoittuvassa "issä" nähdään neuvostoarmeijassa palveleva Johnnyn isoisä, jonka tehtävänä on vartioida Naked Snaken selliä.


text: George Sears on 43. Yhdysvaltain presidentti, jolla on pelissä pieni sivuosarooli. Hänestä ei kerrota pelin aikana paljon, mutta eräässä vaiheessa eversti Roy Campbell ja Naomi Hunter kertovat Solid Snakelle, että presidentti haluaa estää terroristeja hyökkäämällä ydinaseella Yhdysvaltain maaperälle, koska hän on allekirjoittanut ydinaseriisuntaa tukevia sopimuksia. Hän myös vastusti eugeniikkaan perustuvia tutkimuksia, minkä takia presidentti haluaa myös estää tiedotusvälineitä saamasta selville Next-Generation Special Forcesin geenimanipuloiduista sotilaista.


text: Presidentti Searsia ei nähdä kertaakaan "Metal Gear Solidin" aikana, mutta pelin lopussa puolustusministeri Jim Houseman väittää saaneensa presidentiltä valtuudet tuhota Shadow Moses ydinaseilla. Eversti Campbell kuitenkin ottaa yhteyden presidenttiin, joka ei ole tietoinen Housemanin aikeista ja määrää puolustusministerin pidätettäväksi. Pelin lopputekstien jälkeen kuultavasta keskustelussa Revolver Ocelot puhuu puhelimen välityksellä presidentille ja paljastaa pelaajalle, että presidentti on itse asiassa Big Bossin kolmas klooni Solidus Snake.


text: Olga on suuren venäläisen armeijan upseerin tytär. Olgan isä, eversti Sergei Gurlukovich, otti hänet mukaansa Afganistaniin venäläisten tehtäviin 1980-luvun lopulla. He joutuivat olemaan kahden kesken, jonka seuraksena hänen isänsä opetti tytärtään selviytymään äärimmäisissä tilanteissa ja yllättämään vihollisen.


text: Hänet tavataan ensimmäistä kertaa U.S.S. Discovery -säiliöaluksella vuonna 2007, jossa Solid Snake taistelee Olgaa vastaan. Myöhemmin Revolver Ocelot tappaa Olgan isän, mutta Olga luulee Solid Snaken tappaneen hänet. Olga alkoi tämän jälkeen etsiä Snakea tappaakseen hänet.


text: Tankkerin tapahtumien jälkeen Olga ottaa isänsä joukot komentoonsa. Hän ryhtyy petturiksi ja liittyy yhteen Venäjän mafian osastoon, joka on todellisuudessa Patrioottien komennossa. Myöhemmin Olga synnyttää lapsen, jonka Patriootit ottavat haltuunsa kiristääkseen häntä tekemään töitä Patriooteille. Vuonna 2009 Olgan johtamat joukot ja Dead Cell -ryhmittymä kaappaavat Big Shell -vedenpuhdistamon. Itse asiassa Olga toimi omia joukkojaan vastaan toimiessaan Patrioottien vakoojana tehtävänään varmistaa Raidenin onnistuminen tehtävässään. Olga auttaa Raidenia kyborgininjana, joka tekee hänestä Gray Foxin näköisen Shadow Moseksen tapahtumien aikoihin. Olga saa surmansa puolustaessaan Raidenia Metal Gear RAYiltä, koska jos hän olisi epäonnistunut Raidenin auttamisessa, Patriootit olisivat tappaneet hänen lapsensa. Hänet tappoi Solidus Snake.


text: Metal Gear Solid 3: Snake Eater -pelissä The Boss esitellään Naked Snaken opettajana. Hän on opettanut Snakelle sanojensa mukaan kaikki tarvittavat tekniikat ja antanut hänelle hänen aseensa. The Boss oli Snakelle äitihahmon tapainen ja yhdessä he kehittivät CQC-lähitaistelutekniikan. Boss oli Cobrien johtaja ja erityinen suhde hänellä oli The Sorrowiin ja he kuulemma sopivat taistelukentällä oivasti yhteen. He saivat täten poikalapsen, josta Bossilla on todisteena käärmeen muotoinen arpi, joka menee hänen ylävartalonsa etupuolella.


text: The Boss kokosi Cobra Unitin, erikoiskykyjä omaavan joukon, taistellakseen heidän kanssaan Toisessa Maailmansodassa. Cobrien on sanottu osallistuneen ainakin Normandian maihinnousuun. Cobrat perustettiin 1942 ja The Boss hajotti joukon 1947. Cobrat palaavat yhteen Bossin kanssa MGS3 -pelin alkuvaiheilla, kun Boss loikkaa Neuvostoliiton puolelle. He ovat pelissä Naked Snaken välivastustajina. Heitä yhdistää halu taistella vaikka kuolemaan asti, ja heillä on jokin tunne omana kutsumanimenään. Heidän kutsumanimensä tulevat tunteista, joita he enimmäkseen kokevat taistelussa. Cobria ovat The Pain, The Fear, The Fury, The End ja The Sorrow


text: Bossin erikoistaitoja ovat suuri nopeus, aseiden hajottaminen ja CQC:n taitaminen. Hän oli sen ajan maailman parhaaksi siteerattu sotilas, joka tunnettiin Neuvostoliitossa nimellä 'Voyevoda' joka tarkoitti 'Warlordia'.


text: Pelin alussa Snaken aloittaessa Virtuous Missionia hän saa radiokontaktikseen Bossin, jota hän ei ole tavannut sillä hetkellä muutamaan vuoteen. Myöhemmin Boss kertoo loikkaavansa Neuvostoliiton puolelle. Eversti Volgin käskee Bossin tappaa Snaken. Koska Snake ei voi tulla heidän kanssaan Boss murtaa hänen kätensä ja heittää hänet sillalta kuolemaan. Pelin lopussa Snake joutuu kohtaamaan opettajansa ja voittaa tämän. Lopulta paljastetaan Bossin olleen edelleenkin salaa USA:n palkkalistoilla, mutta hänen tehtävänsä oli mennä kuolemaan Neuvostoliittoon. Boss jää historiaan sotarikollisena. Snake saa 'Bossiakin etevämpänä sotilaana' uuden kunnianimen 'Big Boss'.


text: The Painin (Tuska) erikoisuutena on käyttää ampiaisina taisteluhyötynä. Ne kiusaavat vihollisia sekä tuovat hänelle aseita. Ampiaiset voivat myös luoda Painista kopion vastustajan hämäämiseksi. Taistelun puolivälissä Pain riisuu naamionsa ja hänen kasvonsa näyttävät ampiaisten pistoista kärsineiltä. Tässä vaiheessa selviää Painin uusi erikoiskyky: kasvattaa 'bullet bee':itä (ampiaisluoteja) sisässään. Huomioitavaa on, että Painin käyttämää Tommy Gunia ei pelaaja saa missään vaiheessa peliä.


text: The Fear (Pelko) on käytökseltään hämähäkin tapainen sotilas. Hän hyppii puissa vaivatta ja ampuu lamaannuttavia myrkkynuolia aseellaan. Fear on nopea liikkeiltään ja hänen näkemistään vaikeuttaa hänen 'stealth camouflagen' käyttönsä. Kyseisessä asussa hän voi olla lähes näkymätön staminansa kustannuksella. Tämä johtaa siihen, että hän joutuu tulemaan maahan etsimään ruokaa ja eräs vihollinen kuulustellessa paljastaa Fearin tällöin poimivan myös vanhaa ja myrkyllistä ruokaa. Fear taitaa eräänlaista akrobatiaa hyppyjen lisäksi ja pystyy ilmeisesti myös juoksemaan vesien yllä.


text: The End (Loppu) on yli 100-vuotias tarkka-ammunnan ja naamioitumisen mestari. Varustuksenaan hänellä on tainnutuskranaatteja ja hänen suuresti muokattu Mosing Nagantinsa, joka ampuu nukutusnuolia. The End osaa käyttää fotosynteesiä eikä vanhasta iästään huolimatta väsy helposti. Hän on yhtä luonnon kanssa ja hänen mukanaan on papukaija joka kutsuu häntä isoisäksi ("Grandpa!")


text: The End nähdään pyörätuolissa ennen kuin hänet kohdataan. Hän on ikäloppu, joten hän nukkuu syvää unta ja herää vasta, kun Snake tulee hänen alueelleen. Tämä siksi, että hän ei saa nukahtaa kesken taistelun. The End käyttää aseessaan ainoastaan nukutusnuolia, joten taistelussa ei voi todellisuudessa kuolla. Jos The End saa Snaken uneen, hän kantaa Snaken Graniny Gorkin vankilaan ja jää odottamaan Snaken paluuta.


text: The Endin päihittämiseen kaksi erikoisinta tapaa ovat ampua hänet aiemmin pelissä, kun hän on pyörätuolissa ja toinen on tallentaa peli ja odottaa viikko tai siirtää PS2:n kelloa; The End löytyy kuolleena, ja keskustelussa todetaan The Endin kuolleen vanhuuteen kesken taistelun. Snake tuntee pettäneensä The Endin, koska tämän viimeinen metsästys ei tullut päätökseen. On mahdollista tallentaa peli ja palata takaisin muutaman päivän päästä, jolloin Snake kokee nolon päihityksen, sillä Snakehan nukkuu, kun peli on tallennettu ja konsoli on poissa päältä.


text: The Fury (Raivo) on neuvostoliittolainen mies, joka oli ennen kosmonautti. Hän sai vakavia palovammoja ja traumoja aluksensa tuhouduttua onnettomuudessa. The Furyn varusteluun kuuluu astronautin asu, rakettireppu ja liekinheitin. Kenttä, jossa hänet kohdataan on pimeä, jolloin hänet täytyy etsiä kuuntelemalla tai tarkkaan katsomalla.


text: The Sorrow (Suru) oli venäläinen sotilas, joka osallistui useisiin toiseen maailmansodan ratkaisutaisteluihin, kuten Normandian maihinnousuun vuonna 1944. Hän oli Cobra-yksikön jäsen, ja sai yksikön johtajan The Bossin kanssa poikalapsen, Revolver Ocelotin. Maailmansodan päättymisen jälkeen palveli Neuvostoliittoa suorittaen erilaisia tiedustelutehtäviä. Vuonna 1962 The Sorrow lähetettiin The Bossin kanssa Tselinoyarskiin, mutta hän joutui rakastajattarensa ampumaksi. Hän kuitenkin jäi jatkamaan maanpäällistä elämäänsä kummituksena.


text: Vuonna 1964 The Sorrow'n haamu avusti amerikkalaisen FOX-erikoisyksikön jäsentä Naked Snakea eliminoimaan eversti Volginin ja Cobra-yksikön jäsenet sekä tuhoamaan ydinaseilla varustetun Shagohod-panssarivaunun. Juuri The Sorrow oli vastuussa salamasta, jonka isku surmasi eversti Volginin. The Sorrow'n haamu katosi lopullisesti sen jälkeen, kun Naked Snake tappoi The Bossin. Hän ei kuitenkaan aina suhtautunut ystävällisesti liittolaiseensa: eräässä tehtävän vaiheessa The Sorrow "tappoi" Naked Snaken, joka tosin heräsi henkiin CIA:n kehittämän hammaspillerin ansiosta.


text: Spiritismiin perehtyneenä meediona The Sorrow kykeni manaamaan kaatuneiden sotilaiden haamuja. Kykyjensä ansiosta hän osasi muiden muassa omaksumaan vainajien taistelutaitoja ja saamaan selville tietoja vihollissotilaiden asemista. Eräässä pelin vaiheessa The Sorrow manaa Naked Snaken eteen joka ikisen henkilön, jonka Snake on tappanut tehtävänsä aikana. Pelaajasta riippuen haamujen lukumäärä vaihtelee neljästä satoihin. Haamujen ulkomuoto vaihtelee kuolintavan mukaan; esimerkiksi kuoliaaksi poltettu vihollisen haamu esiintyy ilmiliekeissä. The Sorrow nähtävästi myös kykeni ennustamaan, sillä hän sanoi Naked Snaken kuolevan "poikiensa" ansiosta—Naked Snaken eli Big Bossin surmasi hänestä kloonattu Solid Snake.


text: Eversti Volgin on Hideo Kojiman luoma ja Yoji Shinkawan luonnostelema hahmo.


text: Eversti Yevgeny Borisovitch Volgin oli Neuvostoliittolainen upseeri, joka toimii antagonistina. Hänen palveluksessaan operaatio Snake Eaterin aikoihin oli viiden henkilön Cobra-yksikkö, johon kuului fiktiiviset The Boss, The Fury, The Pain ja The End sekä Volginin oma ammattiarmeija, jonka ansioitunein sotilas oli nuori majuri Ocelot. Volginin kehossa on kymmenen miljoonan voltin jännite.


text: Itse pelissä Volgin on biseksuaali, ja hänen rakastajinaan ovat sekä majuri Ivan Raidenovits Raikov että naamioitunut EVA. Volginin todellinen tavoite on koko pelin ajan yhdistää Yhdysvallat ja Neuvostoliitto ihmisten henkiä säästämättä. Pelin loppupuolella Naked Snake taistelee Volginia vastaan, ja hän onnistuu tainnuttamaan hänet hetkeksi. Snake kuitenkin luulee tappaneensa hänet kokonaan, jolloin Volgin lähtee hänen peräänsä. Tällä välin Snake pakenee EVAn kanssa hänen moottoripyörällään. Volgin kuitenkin huomaa tämän, ja tämän jälkeen hän ajaa Snakea ja EVAA takaa Nikolai Stepanovits Sokolovin suunnittelemalla Shagohod-robotilla. Volgin kuitenkin kuolee jahdin päätteeksi lopullisesti salamaniskuun, jonka takana epäillään olleen The Sorrow.


text: on Revolver Ocelotin ja Liquid Snaken yhdistelmä ja "in" päävastustaja. Vaihtoehtoisen luonteen omaava Ocelot käyttää tarkoituksellisesti itsehypnoosia ja nanokoneita toimiakseen Liquidin psyykkisenä kaksoisolentona huijatakseen Patrioottien tekoälyä. Liquid perustaa uuden version Outer Heavenistä yhdeksi emoyhtiöksi, joka pyörittää viittä suurinta palkka-armeijaa, jotka taistelevat Patrioottien kanssa maailmanhallinnasta. Kaapattuaan Patrioottien järjestelmän, Liquidin palkkasotilaat hyökkäävät Old Snaken kimppuun. Sen jälkeen kun Snake ja Otacon tuhoavat Patrioottien tekoälyt käyttämällä Naomi Hunterin FOXALIVE-virusta, Liquid haastaa Snaken nyrkkitappeluun ja tuntuu kuolevan uupumukseen viimeisen taistelun jälkeen; hänen kuolemansa johtui kuitenkin uudesta FOXDIE-kannasta, jonka Drebin ruiskutti Snakeen. Liquid Ocelotin äänenä toimii Banjo Ginga japaniksi ja Patric Zimmerman englanniksi.


text: on Olga Gurlukovichin tytär, jonka Patriootit kidnappasivat manipuloidakseen hänen äitiään "Metal Gear Solid 2:n" Vedenpuhdistamo-luvussa. Myöhemmin Raiden pelasti hänet Patriooteilta ja jätti hänet Otaconin hoivaan. "Metal Gear Solid 4:ssä" Sunnysta on tullut lahjakas tietokoneohjelmoija, minkä vihjataan johtuvan geneettisistä kokeista, joita Patriootit teettivät hänellä Area 51:ssä. Hän ja Naomi Hunter suunnittelevat FOXALIVE-viruksen, jota Old Snake käyttää tuhoamaan Patrioottien tekoälyt. Sunny palaa "ssa", jolloin Otacon on adoptoinut hänet. Hän kävi koulua, mutta hänet todettiin liian ”edistyneeksi”; ansaittuaan muutamia tutkintoja, hän sai töitä Solis-yhtiöltä.


text: on alkujaan kuvitteellinen kansallisvaltio, johon alkuperäisen "Metal Gearin" tapahtumat sijoittuvat, mutta se kehittyy tarkoittamaan Big Bossin ideologiaa myöhemmissä peleissä.


text: , vaihtoehtoisesti FOX-HOUND tai FOX HOUND, on Yhdysvaltain armeijan erikoisjoukkoyksikkö, joka on esiintynyt pelisarjassa useissa eri muodoissa.


text: "Metal Gearissa" Big Boss toimii yksikön komentajana kun taas Solid Snake ja Gray Fox ovat sen kenttäagentteja. Big Boss pettää yksikön pelin lopussa. "Metal Gear 2: Solid Snakessa" yksikön kakkosmies Roy Campbell nousi uudeksi komentajaksi kun taas kouluttaja Master Miller ja sotilasstrategi George Kaisler kuuluvat Solid Snaken tukiryhmään.


text: "Metal Gear Solidissa" FOXHOUND-yksikkö alkaa toimia itsenäisesti kun Liquid Snake ja sen viisi muuta jäsentä (Psycho Mantis, Sniper Wolf, Vulcan Raven, Decoy Octopus ja Revolver Ocelot) ryhtyvät terroristeiksi, mutta Solid Snake päihittää heidät. "Metal Gear Solid 2:ssa" yksikkö on lakkautettu, tosin Raiden uskoo olevansa uuden FOXHOUNDin palveluksessa ”Everstin” (Patrioottien ohjaama tekoäly) alaisuudessa.


text: (), jota kutsutaan myös nimellä , on salaseura, joka hallitsee Yhdysvaltoja.


text: "Metal Gear Solid 2:ssa" Patriootit mustamaalaavat Solid Snakea ja lavastavat Philanthropyn öljytankkerin tuhoon New Yorkissa. He aloittavat Arsenal Gearin ja sen GW-tekoälyn rakentamisen sensuroidakseen digitaalisen tiedon virtaa ja manipuloidakseen tarinan kulkua, jotta Solidus Snake kuolisi Raidenin käsittelyssä.


text: "Metal Gear Solid 4:ssa" paljastuu, että Patriootit syntyivät Zeron vainoharhaisuudesta neljän tekoälyn muodossa: TJ, TR, AL ja GW, joita ohjaa viides välillinen tekoäly JD. Tekoälyt luotiin alun perin toteuttamaan Zeron omaa tahtoa johtuen hänen ikääntymisestään ja skeptisyydestään tavallisia alamaisiaan kohtaan. Mutta ajan myötä järjestelmä kehittyi ylläpitämästä vain taloudellisia ja poliittisia järjestelmiä luomaan täysin uuden maailmanjärjestyksen perustuen sotatalouteen, mitä edes itse Zero ei osannut kuvitella. Lopulta Patrioottien verkosto tuhoutuu, kun Naomi Hunterin ja Sunnyn FOXALIVE-tietokonevirus käyttää GW:ta kanavana päästäkseen käsiksi muihin tekoälyihin. Big Boss varmistaa Patrioottien tuhon tappamalla Zeron.


text: on YK:n tunnustama Metal Gear -vastainen organisaatio. Sen ensisijaisiin jäseniin lukeutuvat Solid Snake, Hal ”Otacon” Emmerich ja Mei Ling. "Metal Gear Solid 2:ssa" Philanthropy on kansalaisjärjestö, mikä tarkoittaa että vaikka YK tunnustaa sen olemassaolon, sillä ei ole virallista valtion tukea.


title: Don Hertzfeldt

text: Don Hertzfeldt (s. 1. elokuuta 1976) on monien lyhytanimaatiofilmien luoja, jonka tuotantoon kuuluu myös Oscar-ehdokkaaksi valittu kulttisuosikki "Rejected" (2000). Hänen animaatioelokuvansa ovat voittaneet yli sata palkintoa ja niitä on esitetty yli tuhannella elokuvafestivaalilla maailmanlaajuisesti.


title: Don Hertzfeldt

text: Hänen työnsä suosio on ennennäkemätöntä itsenäisten animaatioiden historiassa ja hänen elokuviaan on jatkuvasti liitetty popkulttuuriin.


title: Don Hertzfeldt

text: Hertzfeldt syntyi Fremontissa, Kaliforniassa, jossa hän opiskeli paikallisissa kouluissa ja piirsi sarjakuvalehtiä. 15-vuotiaana hän alkoi opetella animaatiota videokameralla. Vuoden 2001 haastattelussa hän sanoo: ”Katsoin filmien jatkuvasti kasvavan, ja minua kiehtoivat visuaaliset efektit. Perheeni teki usein retkiä animaatiofestivaaleille San Franciscoon joka vuosi, joten kunnia vanhemmilleni siitä. Lopulta näin kaikki nuo klassiset piirrosfilmit läpi teinivuosieni. Mutta animaation valmistaminen minulle tapahtui ikään kuin sivutuotteena. Olen kirjoittanut ja piirtänyt asioita koko ikäni, ja tarinoideni animointi oli aina halvempaa tehdä ja näytti mielenkiintoisemmalta kuin pienen budjetin live-toiminta.”


title: Don Hertzfeldt

text: Hertzfeldt on Film Studiesin ylioppilas Kalifornian yliopistosta Santa Barbarassa. Hän asuu ja tuottaa tällä hetkellä kaikki filminsä Santa Barbarassa.


title: Don Hertzfeldt

text: Hertzfeldtin filmeissä on usein ominaisuutena käsinpiirretyt tikku-ukot näyttelemässä dadaistisia kombinaatioita slapstickistä, absurdista, ja mustasta huumorista. Hertzfeldt luo yleensä filminsä perinteisillä kynä ja paperi-animaatioilla, ilman tietokoneiden apua. Sen sijaan hän kayttää 16 mm:n tai 35 mm:n filmikameroita ja usein vanhanaikaisia erikoisefekti-tekniikoita kuten moninkertaista valotusta, kameran sisällä olevaa mattaa, ja kokeellista valokuvausta (kuten nähdään suurena tehosteena nimikkeissä kuten "The Meaning of Life" ja "Everything Will Be OK"). Tämä antaa enemmän orgaanista tunnetta hänen töihinsä, selvimpänä ajoittaisissa stop-motion-animaatiosarjoissa (kuten "Intermission in the Third Dimensionissa"), sekä myös selluloidin käytössä ja keinojen piirtäminen visuaalisuuden osana (kuten "Rejectedissä" ja "Genressä").


title: Don Hertzfeldt

text: Vuodesta 1999 Hertzfeldt on valokuvannut kaikki filminsä tähän päivään antiikkisella 35 mm:n Richardson-animaatiokameralla, jonka uskotaan olevan sama kamera, jolla kuvattiin moni alkuperäinen Tenavat-piirrosfilmi 1960- ja 1970-luvuilla. Sen on uskottu olevan yksi viimeisistä sen laatuisista, jäljellä olevista, toimivista kameroista Amerikassa, ellei koko maailmassa, mutta Hertzfeldt pitää sitä välttämättömänä elementtinä filmiensä ja niiden ainutlaatuisten ominaisuuksien luonnissa.


title: Skärhamn

text: Skärhamn on Länsi-Götanmaan läänissä, Ruotsissa sijaitseva Tjörnin kunnan keskustaajama. Asukkaita siellä on noin 3 000. Skärhamnin tärkeimpiä turistihoukutuksia ovat purjehdus ja Pohjoismainen akvarellimuseo ("Akvarellmuseet").


title: Skärhamn

text: Yhden Ruotsin suurimmista varustamoista, Rederi AB Transatlanticin, kotipaikka oli vuoden 2011 loppuun saakka Skärhamnissa.


title: Ragnar Wikström

text: Ragnar Wikström (22. tammikuuta 1940 Kokkola – 23. heinäkuuta 2007 Helsinki) oli diplomi-insinööri ja taitoluistelija.


title: Ragnar Wikström

text: Ragnar Wikström syntyi tammikuussa 1940 Kokkolassa, jossa hänen perheensä oli evakossa. Hän oli äitinsä puolelta sukua olympiavoittaja Walter Jakobssonille. Wikström oli 1950-luvun lopulla ja 1960-luvulla Suomen paras miestaitoluistelija. Hän voitti nuorten Suomen mestaruuden 1956 ja sen jälkeen kymmenen aikuisten Suomen mestaruutta joista yhden pariluistelussa. Pohjoismaiden mestaruuden hän voitti kahdesti nuorten ja kahdesti miesten sarjassa. Kilpailu-uransa jälkeen hän toimi seuransa Helsingfors Skridskoklubbin puheenjohtajana ja valmentajana. Vuodesta 1999 hän valmensi Nummelassa kehitysvammaisia taitoluistelijoita, joista kaksi osallistui Naganossa 2005 kehitysvammaisten Special Olympics -kisoihin.


title: Ragnar Wikström

text: Wikström valmistui diplomi-insinööriksi Teknillisen korkeakoulun rakennusosastolta 1964. Hän toimi geotekniikan suunnittelu- ja konsultointitehtävissä muun muassa Helsingissä Ateneumin perustusten korjauksessa ja Rautatientorin metroaseman ja Arabianrannan asuntoalueen rakentamisessa sekä Tukholmassa Vanhan valtiopäivätalon perustusten korjauksessa ja Kungsträdgårdenin metroaseman rakentamisessa.


title: Khrysaor

text: Khrysaor (, "kultainen miekka") oli kreikkalaisessa mytologiassa usein jättiläiseksi kuvattu Poseidonin ja Medusan poika, joka ponnahti esiin yhdessä Pegasoksen kanssa syntyneestä haavasta, kun Perseus katkaisi Medusan kaulan. Hän saanut alkunsa Poseidonin raiskattua Medusan, joka tällöin oli vielä kaunis neito, kanssa Pallas Athenen temppelissä, jonka seurauksena temppelinsä häpäisemisestä raivostunut Pallas Athene muutti Medusan käärmehiuksiseksi hirviöksi.


title: Khrysaor

text: Kallirhoen, okeanidin, kanssa Khrysaor sai yhden lapsen, Geryonin, kolmipäisen jättiläisen. Diodoros Sisilialainen lisäksi mainitsee, että Khrysaorin on mainittu olleen myös Iberian kuningas, ja että Geryon laidunsi karjaansa Iberian niemimaan kärjessä.


title: Portnoyn tauti

text: Portnoyn tauti on romaani, joka nosti yhdysvaltalaisen kirjailija Philip Rothin maailmanmaineeseen. Kirjan seksuaalinen sisältö aiheutti runsaasti keskustelua. Englanninkielinen alkuteos "Portnoy's Complaint" ilmestyi vuonna 1969. Kirjan päähenkilö on kuvitteellinen Alexander Portnoy, joka kuvaa elämäänsä, seksuaalista kehitystään ja parafilioitaan/fetisismiään psykoanalyytikko Spielvogelille.


title: Portnoyn tauti

text: Teoksen on suomentanut Pentti Saarikoski.


title: Portnoyn tauti

text: Ernest Lehman on ohjannut romaaniin pohjautuvan elokuvan "Portnoyn tauti" vuonna 1972.


title: Portnoyn tauti

text: Rakenteellisesti romaani on jatkuvaa monologia jonka kirjan päähenkilö, Alexander Portnoy, esittää psykoanalyytikko Spielvogelille; Roth kertoi myöhemmin päätyneensä tähän ratkaisuun koska siten hän saattoi kuvata Portnoyn tarinaa yksityiskohtaisesti ja kielenkäytöllä, joka muutoin olisi vaikuttanut pornografiselta, ekshibitionistiselta ja kaikkiaan liian suorasukaiselta.


title: Portnoyn tauti

text:
Portnoy on "himokas, äitiinsä takertunut juutalainen poikamies" ja romaani kuvaa hänen elämänvaiheitaan. Kaikki vaiheet nivoutuvat teoksen päädilemmaan eli Portnoyn kyvyttömyyteen nauttia seksuaalisuutensa hedelmistä, vaikka hänen voimakkaat halunsa ajavat hänet kokeilemaan uusia luovia (ja hänen mielestään irvokkaita ja häpeällisiä) tapoja tuottaa tyydytystä. Romaanin ensimmäinen sivu sisältääkin määritelmän fiktiiviselle sairaudelle, kuin mielenterveysoppaassa:
"Portnoyn tauti: Häiriö jossa voimakkaasti tiedostetut eettiset ja altruistiset impulssit jatkuvasti ovat ristiriidassa äärimmäisten seksuaalisten, usein perverssien halujen kanssa."


title: Portnoyn tauti

text: Portnoyn tauti edustaa aikaansa. Romaani on sekä seuraus että inspiraatio 1960-luvun seksuaaliselle vallankumoukselle.


title: Portnoyn tauti

text: Romaani on tunnettu suorasta seksuaalisuuden kuvaamisestaan, joihin lukeutuu yksityiskohtaisia kuvauksia masturboinnista erilaisin apuvälinein. Eräänä näistä mainittakoon raaka maksanpala, josta Portnoyn äiti myöhemmin valmistaa päivällistä.


title: SS Raimo-Ragnar

text: SS "Raimo-Ragnar" oli suomalainen 83-metrinen höyrylaiva, joka liikennöi pääasiassa Itämeren hakurahtiliikenteessä. Aluksen omisti Lovisa Ångfartygs Aktiebolaget, jonka pääosakas oli Ragnar Nordström. Yhtiön aluksilla oli nimissään "-Ragnar"-pääte, ja laajimmillaan varustamon lipun alla purjehti parisenkymmentä alusta.


title: SS Raimo-Ragnar

text: Jatkosodan aikana 3 600 dwt:n rahtilaiva "Raimo-Ragnar" oli osana yli kolmekymmentä alusta käsittäneessä saattueessa, joka matkasi 23. joulukuuta 1943 Haminasta kohti Danzigia. Aluksen lastina oli suuri määrä puisia kaivospölkkyjä.


title: SS Raimo-Ragnar

text: Saattue jakautui kahteen osaan, joista toisen johdossa purjehti "Raimo-Ragnar". Alukset purjehtivat miinoittamattomassa, kapeassa väylässä peräkkäin, kunnes Nygrundin saaren kohdalla Suur-Pellingin edustalla "Raimo-Ragnarilta" havaittiin edellä kulkevan laivaosaston viimeisen aluksen tekevän mutkan. Komentosillalla liikettä pidettiin kuitenkin ohjausvirheenä.


title: SS Raimo-Ragnar

text: Edellä kulkeva alus oli kuitenkin väistänyt väylällä sijaitsevaa salakaria, jota ei ollut merkitty merikarttoihin. Laivalta näytettiin myös lippusignaalia perässä seuraavalle "Raimo-Ragnarille", mutta sitä ei kaukaa havaittu. Tullessaan karikon kohdalle "Raimo-Ragnar" ajoi karille ja nousi sille koko pituudeltaan.


title: SS Raimo-Ragnar

text: Yksi alus jäi "Raimo-Ragnarin" avuksi muiden jatkessa matkaansa. "Raimo-Ragnar" oli saanut vuodon, jota kyettiin hillitsemään laivan omin pumpuin. Samalla aluksen lastia purettiin mereen. Seuraavana päivänä, jouluaattona, alusta yritettiin irrottaa karilta, mutta yritykset epäonnistuivat. "Raimo-Ragnar" upposi karin viereen komentosiltaansa myöten 25. joulukuuta 1943. Alus on myöhemmässä vaiheessa myrskyjen sekä hylyn räjäyttäjien vuoksi uponnut kokonaan karin vierelle.


title: Oskari Katajisto

text: Sami Oskari Katajisto (s. 21. helmikuuta 1966 Seinäjoki) on suomalainen näyttelijä ja teatteriohjaaja. Lahden teatteripiireistä näyttelijän uralle ponnistaneen Katajiston taiteellinen rekisteri ulottuu vakavasta draamasta kepeään komediaan ja farssiin. Hän on näytellyt puheroolien lisäksi usean klassikkomusikaalin keskeisiä rooleja.


title: Oskari Katajisto

text: Katajisto oli kiinnitettynä Helsingin Kaupunginteatteriin 1991–2013. Televisiossa hän on tullut tunnetuksi etenkin pahojen poikien rooleistaan. Katajisto on ollut aktiivisesti mukana Lahden kulttuuritoimen kesähankkeissa.


title: Oskari Katajisto

text: Oskari Katajiston vanhemmat olivat Matti Katajisto ja Riitta-Maija Lahti. Hän syntyi Seinäjoen kaupunginsairaalassa ja synnytys oli erittäin vaikea. Varhaislapsuudessaan Oskari asui Hämeenlinnassa. Perhe-elämää varjosti isän alkoholismi ja väkivaltaisuus: kyseiset tekijät johtivat hänen vanhempiensa avioeroon. Oskari muutti äitinsä kanssa Hollolaan, hänen isoveljensä Petteri seurasi tuonnempana perässä. 1970-luvun alkupuolella perheeseen liittyi Riitta-Maijan uusi mies, ja ennen pitkää Oskari ja Petteri saivat pikkusiskon. Isäpuoli kuoli tapaturmaisesti alle 30-vuotiaana. Saatuaan alkoholisminsa hallintaan Matti Katajisto harjoitti huonekaluteollisuutta Etelä-Pohjanmaalla ja vaurastui. Isä ei ollut enää aktiivisesti mukana perheen elämässä, mutta talletti säännöllisesti rahaa poikiensa pankkitileille, jotka hän oli avannut Säästöpankkiin. Tuonnempana Matti Katajisto menetti jälleen elämänhallintansa ja kuoli vuonna 2000.


title: Oskari Katajisto

text: Oskari Katajiston ensimmäinen kosketus näyttämötaiteeseen oli kuvaelma "Juokse sinä porosein". Kappale esitettiin kansakoulun ensimmäisellä luokalla - Oskarin kannalta se oli kuitenkin täysi fiasko. Teini-iän vaiheisiin kuului jengiytyminen ja niin kutsuttu Zupa-maja. Nimen keksi Katajiston ikätoveri ja ystävä Eppu Salminen. Salminen tutustutti Katajiston teatterin maailmaan ja ensimmäisen ison pääroolinsa Katajisto teki Lahden kaupunginteatterin nuorisoteatterissa näytelmässä "Meidän jengi". Vuonna 1982 Katajisto lähti vaihto-oppilaaksi Yhdysvaltoihin. Palattuaan hän jatkoi teatteriharrastustaan ja kokeili myös tanssi- ja laulutaidetta. Puheteatteri vei lopulta voiton ja Katajisto pääsi Teatterikorkeakouluun vuonna 1986. Hän valmistui 1990. Katajisto toimi puolitoista vuotta johtajana ja ohjaajana Lahden nuorisoteatterissa ennen siirtymistään Helsingin Kaupunginteatteriin.


title: Oskari Katajisto

text: Teatterikorkeakoulussa elettiin 1980-luvulla Jouko Turkan ja Jussi Parviaisen aikaa. Katajisto koki Turkan metodit verraten raskaiksi sekä fyysisesti että psyykkisesti. Erään näytelmäharjoituksen yhteydessä Turkka teilasi Katajiston näyttelijäntaidot, ja katui tämän sisäänottamista. Katajisto masentui, mutta hänen isänsä kehotti häntä jatkamaan opintojaan. Myös Parviainen kannusti Katajistoa suorittamaan teatterikoulun loppuun. Muutama vuosi teatterikoulun päättymisen jälkeen Turkka näki Katajiston Pirkko Saision näytelmässä "Voiton päivät" ja kehui Katajistoa yhdeksi "sukupolvensa lahjakkaimmista näyttelijöistä". Omien sanojensa mukaan Katajistosta tuli Teatterikorkeakoulussa "vaikea ihminen".


title: Oskari Katajisto

text: Turkan metodien ohella Katajisto sai myös klassista näyttelijäntyön oppia, mutta niukanlaisesti. Opettajina toimivat muun muassa Ritva Valkama ja Kari Väänänen.


title: Oskari Katajisto

text: Katajiston tulorooli Helsingin Kaupunginteatterissa oli Arnold Epstein Neil Simonin näytelmässä "Biloxi Blues" torstaina 19. syyskuuta 1991. Epstein on näytelmän keskeinen hahmo, joten Katajiston urakehitys poikkesi tavanomaisesta kaavasta, jossa teatteriin tullaan pienten sivuosien kautta ja edetään vähitellen päärooleihin. Kaikkiaan hänellä oli kolme pääroolia ensimmäisen vuotensa aikana, ja jokainen oli arvostelumenestys. Keväällä 1992 Katajisto tulkitsi Jaken roolin Paavo Rintalan romaaniin perustuvassa näytelmässä "Pojat". "Oskari Katajiston itsemurhaan päätyvä Jake elävöityy taitavasti elinvoiman ja epätoivon nuorallatanssiin", kirjoitti Helsingin Sanomien tiukan kriittisestä otteestaan tunnettu Jukka Kajava. Muistelmissaan Katajisto kertoo myös Vesa-Matti Loirin reaktiosta Jake-tulkintaansa. Loiri oli tehnyt oman tunnetun ja arvostetun Jakensa elokuvassa "Pojat" noin 30 vuotta aiemmin.


title: Oskari Katajisto

text: Vapun 1994 alla sai ensi-iltansa Pirkko Saision kirjoittama "Voiton päivä". Katajisto näytteli Pegen roolin. Kappaleessa näyttelivät niin ikään Kristiina Elstelä, Hannele Lauri ja Matti Olavi Ranin, muiden muassa. Lauri ja Katajisto olivat aiemmin kyräilleet toisiaan alta kulmain, mutta "Voiton päivän" myötä he ystävystyivät. "Voiton päivä" oli arvostelumenestys ja se sai noin 13 000 katsojaa.


title: Oskari Katajisto

text: Katajiston roolit pienenivät uran jatkuessa. Kevätkaudella 1995 hän teki Salmisen roolin kappaleessa "Iso Vaalee"; Salminen on yksi näytelmän pienistä sivuosista. Täysin vilttiketjuun Katajisto ei kuitenkaan joutunut. Seuraavana keväänä hän näytteli keskeisen Bernardon roolin klassikkomusikaalissa "West Side Story". Raija-Sinikka Rantalan ohjaama tuotanto sai noin 117 000 katsojaa. Vuosikymmenen lopussa Katajisto näytteli Grantairen roolin musikaalissa "Les Misérables". Helmikuussa 1999 ensi-iltansa saanut Kurt Nuotion ohjaama tuotanto keräsi teatteriin yhteensä noin 127 000 silmäparia.


title: Oskari Katajisto

text: Katajiston teatteriuran hiljainen kausi päättyi vuosituhannen vaihduttua. Kevätkauden 2000 tapaus oli englantilaisen Mark Ravenhillin näytelmä "Shopping & Fucking" Maarit Ruikan ohjaamana. Teoksen aiheena on huumeyhteisö. Katajisto näytteli porukan pomoa Markia, joka on luopunut heroiinin käytöstä ja kärsii erittäin vakavista vierotusoireista. Helsingin Sanomien Maija Alftan oli viehättynyt Katajiston "loistavasta" tulkinnasta huumeista eroon pyrkivänä homoseksuaalina. "Elämänsä roolissa Katajisto tuo mieleen jopa nuoren Marlon Brandon ---", Alftan kirjoitti. "Shopping & Fucking" sai Helsingin Kaupunginteatterin pienellä näyttämöllä kahdeksisen tuhatta katsojaa. Katajisto laihdutti rooliaan varten ja jatkoi laihdutuskuuriaan vielä vuosia esityksen päättymisen jälkeen. Lopulta 183 senttimetriä pitkä mies painoi vain 55 kilogrammaa. Katajisto kuitenkin toipui bulimiastaan pikku hiljaa.


title: Oskari Katajisto

text: Katajiston ura jatkui nousujohteisena näytelmässä "Armfelt" (2001), jossa hän näytteli Kustaa III:sta. Nimiosan tulkitsi Santeri Kinnunen. Kappaleesta tuli menestys: se sai noin 18 000 katsojaa ja 66 esityskertaa kahden vuoden aikana. Kajava kehui sekä Katajiston että Kinnusen roolityöt. Näytelmää luonnehdittiin lehdistössä muun muassa adjektiivein "kepeä" ja "taiturillinen". Katajisto näytteli yhdessä Kinnusen kanssa monet pääroolit. "Aina kun meidät laitettiin näyttämölle kahdestaan, yleisö oli myyty", Katajisto kertaa muistelmissaan.


title: Oskari Katajisto

text: Vuosikymmenen alun menestys sai jatkoa muun muassa näytelmissä "Housut pois" (2002), "Saranat ja sardiinit" (2002) ja "Nuoruuden suloinen lintu" (2003). Kurt Nuotion ohjaama musikaali "Housut pois" sai yli 60 000 katsojaa ja 87 esityskertaa. Esitysten runsaslukuisuuden tähden tuotannossa oli kaksi miehitystä. Neil Hardwickin ohjaama farssi "Saranat ja sardiinit" sai lähes sata esityskertaa ja runsaat 70 000 katsojaa. Katajiston roolihahmona oli Riku-Petteri / Roger.


title: Oskari Katajisto

text: Tennessee Williamsin eroottisesti latautuneessa teoksessa "Nuoruuden suloinen lintu" Katajisto näytteli Kyllikki Forssellia vastaan itsekeskeistä rattopoikaa. Forssell oli tuolloin jo varsin kokenut näyttelijä ja teatterimaailman legenda; Katajisto koki työskentelyn hänen kanssaan opettavaiseksi.


title: Oskari Katajisto

text: Pentti Saarikoski on ollut Katajistolle tärkeä taiteellisen inspiraation lähde. Katajisto luki kahdeksanvuotiaana Saarikosken teoksen "Kirje vaimolleni" salaa vanhemmiltaan ja on siitä lähtien ollut runoilijan ihailija. Vuonna 2003 hän järjesti Lahdessa nelituntisen Saarikoski-seminaarin; siinä kuultiin muun muassa kirjailija Arvo Saloa ja Saarikosken lähipiiriä. Tuija Töyrään ohjaamassa monologinäytelmässä "Omaksi kuvakseen" (2004) Katajisto näytteli Saarikoskea. Hän kommentoi roolityötään Helsingin Sanomissa 12. elokuuta 2004: "Mahdollisimman suuren totuuden äärelle ollaan menossa. Meidän Saarikoskestamme tulee myös puhdas, kaunis ja hellä." Vuonna 2017 julkaistuissa muistelmissaan Katajisto toteaa: ""Omaksi kuvakseen" -näytelmä jotenkin tyhjensi pankin." Hänen mielenkiintonsa Saarikosken tuotantoa kohtaan alkoi vähitellen laantua.


title: Oskari Katajisto

text: 2000-vuosikymmenen jälkipuoliskolla Katajiston ura kääntyi laskuun. Kevätkaudella 2007 hän tulkitsi julman psykopaattisen Puukko-Mackien roolin Bertolt Brechtin ja Kurt Weillin musiikkinäytelmässä "Kerjäläisooppera". Kari Heiskasen ohjaama näytelmä oli Katajiston viimeisiä menestyksiä Helsingin Kaupunginteatterissa. Se sai yli 20 000 katsojaa. Teoksessa näyttelivät Katajiston lisäksi muun muassa Riitta Havukainen, Markku Huhtamo, Jyrki Kovaleff ja Marjatta Raita.


title: Oskari Katajisto

text: Oskari Katajisto irtisanottiin Helsingin Kaupunginteatterista vuonna 2013, jolloin hän oli saanut kolmannen varoituksensa. Loppuvuosinaan Katajisto näytteli Studio Pasilan farsseissa, joiden arvostelumenestys oli heikonlaista. Hänen viimeinen näytelmänsä oli "Kipupiste", joka sai ensi-iltansa pienellä näyttämöllä syyskuussa 2013.


title: Oskari Katajisto

text: Lukuisten suomalaisten miesnäyttelijöiden tapaan Katajisto on näytellyt Väinö Linnan romaanin "Tuntematon sotilas" näyttämösovituksissa. Hän teki ankaran ja totisen kapteeni Lammion roolin Pyynikin kesäteatterissa 1997 Kalle Holmbergin ohjaamana. Pyynikin lisäksi Katajisto on näytellyt muun muassa Taaborinvuoren ja Mustionlinnan kesäteattereissa.


title: Oskari Katajisto

text: Syyskaudella 2014 Katajisto näytteli Tampereen Teatterissa Bernardin roolin teoksessa "Älä pukeudu päivälliselle". Ranskalaisen Marc Camolettin komediasta suomennettu näytelmä sai erinomaisen vastaanoton. "Katajisto on aivan tolkuton verbaalivirtuoosi syytäessään valkeita, jos kohta värikkäitäkin valheita --- yrittäessään selvitä kiusallisista tilanteista", Katajiston suoriutumista arvioitiin. Mikko Viherjuuren ohjaama tuotanto sai lähes 14 000 katsojaa. Vuonna 2015 Katajisto ohjasi ja käsikirjoitti Linnanmäen Peacock-teatteriin 27-vuotiaina kuolleista rock-legendoista kertovan musiikkinäytelmän "Club 27". Teos sai positiivisen katsojapalautteen. 2010-luvun kuluessa Katajiston mielenkiinto on hiljalleen kohdistunut näyttelijäntyön sijasta ohjaamiseen ja käsikirjoittamiseen.


title: Oskari Katajisto

text: Oskari Katajisto on näytellyt useissa radiokuunnelmissa. Hänellä on ollut roolitehtäviä muun muassa teoksissa "Tuntematon sotilas" (1995), "Näkymätön läsnäolo" (1998) ja "Desantti" (1999).


title: Oskari Katajisto

text: Katajiston elokuvatyöt ovat olleet lähinnä sivuosia. Hänen valkokangasuransa alkoi Ville Mäkelän esikoiselokuvassa "Lain ulkopuolella" (1987). Katajistolle lopputulos oli pettymys, sillä hänen roolinsa oli leikattu verraten pieneksi. Rikoselokuvassa "Anita" (1994) hän näytteli kiltin sosiologi-Joonaksen roolin, nimiroolin teki Liisa Mustonen. Peter Lindholmin ohjaama "Anita" sai elokuvateattereissa vain kuutisen tuhatta katsojaa, mutta televisiosarjana se keräsi ruutujen ääreen runsaasti yli 800 000 katsojaa. Paria vuotta myöhemmin Katajisto tulkitsi mielipuolta Arto Lehkamon jännityselokuvassa "Yöjuna". Elokuvan pääosassa oli Katajiston tuttu teatteripari Santeri Kinnunen. Muutamalla sadalla tuhannella eurolla (vuoden 2018 rahassa) toteutettu teos keräsi elokuvateattereihin 911 katsojaa.


title: Oskari Katajisto

text: "Yöjunan" jälkeen Katajisto ei näytellyt pitkään aikaan teatterilevitykseen tehdyissä kokoillan elokuvissa. Paria vuosikymmentä myöhemmin hänellä oli pienehkö sivuosa Lauri Nurksen karaokeaiheisessa draamakomediassa "Nuotin vierestä". Katajiston roolihahmo on lievästi karrikoitu teatterinjohtaja, joka viimeisessä kohtauksessaan seisoo maantien pientareella poliisin puhallutettavana. Laulukohtauksia hänen roolihahmollaan ei ole, vaan elokuva on lähinnä Riku Niemisen ja Leena Uotilan show'ta. Uudenvuodenpäivänä 2016 ensi-iltansa saanut teos houkutteli elokuvateattereihin noin 90 000 katsojaa.


title: Oskari Katajisto

text: Vuonna 2009 Katajistolla oli rooli Harri J. Rantalan lyhytelokuvassa "Nurmoo - Huuto lakeudelta". Elokuvan ensi-ilta annettiin Seinäjoen Bio Marilynissä ja se palkittiin Slow Film Festivalilla Unkarin Egerissä.


title: Oskari Katajisto

text: Katajisto on näytellyt useissa televisiosarjoissa ja -elokuvissa alkaen vuodesta 1990: hän sai tarjouksia televisiotuotannoista heti valmistuttuaan Teatterikorkeakoulusta. Hänen ensimmäinen merkittävä televisiotehtävänsä oli konstaapeli Pitkävuoma draamasarjassa "Häkkilinnut", jonka ohjasi Raimo O. Niemi. Katajiston roolihahmo oli nuorena miehenä kuulunut karhukoplaan, jossa hän oli toiminut liian uhkarohkeasti, ja sittemmin hänet oli siirretty Helsingin poliisin väkivaltaosastoon.


title: Oskari Katajisto

text: Vuonna 1994 Katajisto hahmotteli lipevän huijarin mielenmaisemaa MTV3:n suositussa komediasarjassa "Hynttyyt yhteen". Katajiston rikollinen roolihahmo vedättää Hannele Laurin ja Eija Vilppaan näyttelemiä sarjan päähahmoja Virpiä ja Vappua, mutta neuvokkaat tytöt saavat hänet lopulta satimeen. Yle TV2:n epookkidraamassa "Hovimäki" Katajisto tulkitsi narsistisen upseerin, Erik Löwenstiernan osan. Katajistolle "Hovimäki" oli mieluinen tuotanto. Hänen viinaanmenevän ja huorissakäyvän roolihahmonsa aikakautena ovat 1820- ja 1830-luvut. Myös tälle hahmolle käy lopulta kalpaten. Katajiston vastanäyttelijänä oli Minna Haapkylä, jonka roolihahmo puolestaan on korostetun hyveellinen ja siveä. Katajiston osuudet kuvattiin suurelta osin Pietarissa.


title: Oskari Katajisto

text: Vuonna 2003 Katajisto tulkitsi historiallista henkilöä Leevi Madetojaa televisioelokuvassa "Tähtikeinu". Vesa-Matti Loiri näytteli Eino Leinoa ja Anna-Leena Härkönen L. Onervaa. Härkösen käsikirjoittama ja Veli-Matti Saikkosen ohjaama teos tarjosi Katajistolle mahdollisuuden tutustua 1900-luvun alkupuolen suomalaiseen taiteilijamaailmaan ja sen vastaanotto oli suopea.


title: Oskari Katajisto

text: Vuonna 2004 Katajisto näytteli iltapäivälehden toimittaja Suulista Kotikatsomon televisioelokuvassa "Miehen sydän". Saikkosen ohjaaman teoksen pääroolin veti Pertti Sveholm. "Ironista tässä on se, että näyttelin tuolloin iltapäivälehden toimittajaa, ja toimittajat ovat --- aiheuttaneet minulle jos jonkinmoista draamaa", Katajisto tilittää muistelmakirjassaan.


title: Oskari Katajisto

text: Syöpätutkijoista kertova, useita palkintoja voittanut "Puhdas päämäärä" (2005) oli Katajistolle tärkeä televisioelokuva. Hän näytteli Pete Tervolan roolin, ja hänen isäänsä Lauria näytteli Tapio Liinoja. Katajisto koki roolinsa erittäin intensiiviseksi.


title: Oskari Katajisto

text: Vuonna 2008 Katajisto näytteli runoilija Kasper Koukkulaa MTV3:n draamakomediassa "Tukka auki". Hän luonnehtii Kasperia sekoitukseksi Tommy Tabermannista ja Esa Saarisesta. Sarjan keskushenkilön, avioeronsa jälkimainingeissa seilaavan Annan, näytteli Miina Maasola.


title: Oskari Katajisto

text: Pyynikin kesäteatterissa 1990-luvulla näytelleet miehet inspiroituivat rakentamaan Juha Vainion pornolauluista ohjelmiston, jota esitettiin ravintola Fall'sin terassilla. Kokoonpanossa oli Katajiston lisäksi muun muassa Eppu Salminen ja Mikko Kivinen. Lauluista tehtiin televisiotaltiointi "Aktin ylistys" Tampereen Teatterissa 1998. Laulut olivat porno-genren mukaisesti suorasukaisia, ja televisioesityksinä ne aiheuttivat aikalaisyleisössä joko ihastusta tai vihastusta.


title: Oskari Katajisto

text: Katajisto avioitui 1992 serkkunsa Susanna Katajiston kanssa, ja heillä on yhteinen tytär. He erosivat vuonna 2000. Vuosina 2004–2008 Katajisto eli avoliitossa Mikaela-nimisen naisen kanssa. Vuoden 2010 kesällä Katajisto seurusteli Jasmin Mäntylän kanssa ja he olivat kihloissa helmikuusta kesäkuuhun 2011 asti. Katajisto avioitui kesällä 2014 Sanna Vaahdin kanssa. Vaahti haki avioeroa toukokuussa 2015.


title: Oskari Katajisto

text: 2010-luvulla Katajistolla oli taloudellisia vaikeuksia, joiden ensisijainen syy oli säännöllisten palkkatulojen katkeaminen vuonna 2013. Hän sai työtarjouksia Helsingin Kaupunginteatterin ulkopuolelta, mutta kiinnityksen vuoksi ei voinut ottaa niitä vastaan. Kieltäytymisten seurauksena työtarjousten määrä väheni. Runsas alkoholinkäyttö pahensi tilannetta.


title: Oskari Katajisto

text: Katajiston kotiseudulla Etelä-Pohjanmaalla arvostetaan taloudellista itsenäisyyttä, joten hän luontaisesti samaistui keskustaoikeistoon, vaikkei sen kummemmin ollut kiinnostunut politiikasta. Kulttuuripiireihin siirryttyään hän oudoksui sitä, että lähes jokainen taiteilija oli vihreä tai sosiaalidemokraatti, eräät jopa äärivasemmistolaisia. Vuoden 2006 presidentinvaalien yhteydessä Katajisto kertoo SDP painostaneen puhelimitse häntä liittymään Tarja Halosen kannattajajoukkoon. Katajisto ei kuitenkaan lämmennyt SDP:n tarjoukselle, vaan lähti mukaan Sauli Niinistön kampanjaan. Hän toimi juontajana Niinistön kiertueella.


title: Oskari Katajisto

text:
Katajiston näyttelijäkollegoiden oli vaikea hyväksyä hänen poliittisia kantojaan. Hän rohkaistui puhumaan näkemyksistään vasta ystävänsä Hannele Laurin avulla, joka on tunnetusti pitänyt etäisyyttä kommunisteihin ja sosialisteihin.
Katajisto syyllistyi ensimmäisen kerran rattijuopumukseen elokuussa 2011 ja tuomittiin törkeästä rattijuopumuksesta ja liikenneturvallisuuden vaarantamisesta 30 päivän ehdolliseen vankeusrangaistukseen ja 40:een päiväsakkoon lokakuussa 2011. Huhtikuussa 2016 hän syyllistyi toistamiseen rattijuopumukseen, josta hänet lokakuussa 2016 tuomittiin 70 päivän ehdolliseen vankeuteen ja 1 440 euron sakkoihin. Hän ajoi katsastamatonta autoa 2,2 promillen humalassa, joten rattijuopumus oli törkeä. Hän kertoi vuonna 2017 kärsineensä jo pitkään alkoholiongelmasta.


title: Hyman Bloom

text: Hyman Bloom (29. maaliskuuta 1913 Brunavišķi, Latvia – 26. elokuuta 2009 Nashua, New Hampshire, Yhdysvallat) oli yhdysvaltalainen, syntyperältään Latvian juutalainen kuvataiteilija. Hänen työhönsä on monesti vaikuttanut hänen juutalainen taustansa, ja usein teoksissa ovat läsnä myös yliluonnollinen ja kuolemaan liittyvät aiheet.


title: Hyman Bloom

text: Bloom muutti vuonna 1920 perheensä kanssa Yhdysvaltoihin ja sai American Academy of Arts and Lettersin jäsenyyden 1974.


title: Taolaiset uskonnot

text: Taolaiset uskonnot määritellään usein Kiinassa kolmena tienä, jotka johtavat tasapainoon eli taoon. Niitä ovat taolaisuus, buddhalaisuus ja kungfutselaisuus. Jokainen näistä uskoista määrittelee omalla tavallaan sen, miten tao voidaan elämässä saavuttaa, ja tavallaan nirvanaan pyrkimistä voi verrata taon tavoitteluun.


title: Kakh

text: Kakh ( lyhenne termistä "Kahane LaKnesset", ) oli vuosina 1971-1994 toiminut israelilaisen äärioikeiston radikaalein puolue. Se henkilöityi vahvasti perustajansa rabbi, teologi Meir Kahaneen ja tästä syystä puolueen ideologiaa on kutsuttukin kahanismiksi.


title: Kakh

text: Itse Kahane pääsi knessetiin vuoden 1984 vaaleissa. Ennen vuoden 1988 vaaleja puolueen kannatus oli suurimmillaan, mutta se poissuljettiin pois vaaleista juuri varta vasten tehdyllä rasististen ja ei-demokraattista yhteiskuntaa kannattavien puolueiden vaaleihin osallistumisen kriminalisoivalla lailla. Kahanen murhan jälkeen vuonna 1990 puolueesta irtaantui ryhmittymä nimeltä "Kahane Khai" ("Kahane elää"). Myös muita kahanistisia ryhmiä on edelleen Israelissa, vaikka niiden osallistuminen vaaleihin on edelleen kiellettyä. Itse Kakh-puolue kiellettiin vuonna 1994.


title: Kakh

text: Kahanismi ideologiana yhdistää fundamentalistista ortodoksijuutalaista teologiaa ja israelilaista ultranationalismia. Ideologialtaan se on siis uskonnollis-poliittista. Kahanen mukaan Israel eli synnissä ja sitä odotti Jumalan tuomio, jollei Israelin kansa tekisi parannusta. Israelin oli muututtava uskonnollisen lakiin nojaavaksi valtioksi, joka eristäytyisi muista maailman kansoista ja valtioista. Messiaan tulo olisi varma, jos Israel karkottaisi arabit, liittäisi valtaamansa alueet itseensä ja hävittäisi moskeijat Temppelivuorelta.


title: Kakh

text: Muusta israelilaisesta äärioikeistosta poiketen Kahane ei kannattanut "territoriaalista maksimalismia" eli Israelin rajojen maksimaalista laajentamista. Vuonna 1967 haltuunotetut maat toki piti liittää Israeliin, mutta muuten ei tullut tavoitella Suur-Israelia. Kahanismi myös eroaa muusta israelilaisesta äärioikeistosta avoimella rasistisuudellaan. Arabit oli Kahanen mukaan uhka Israelin turvallisuudella ja kansan rodulliselle puhtaudelle. Kahane vihjasi arabien pyrkivän saamaan itselleen juutalaiset naiset ja vaatikin lakia, joka estäisi juutalaisten ja ei-juutalaisten väliset avioliitot ja sekoittumisen. Kahanen rasismi perustui siihen teologiseen käsitykseen, että Israelin kansa erottui täysin muista kansoista. Israel oli Valittu Kansa, joten kansainväliset normit ja lait eivät sitä sitoneet. Israelin valtion olemassaolo oli kosto pakanoille näiden aiheuttamista kärsimyksistä Valitulle Kansalle. Muusta äärioikeistosta eroten kahanismi myös hyväksyy väkivallan ja terrorin käytön. Kaikki arabit niin kansalaiset kuin ei-kansalaisetkin oli karkotettava Israelin maan alueelta palestiinalaiset lukien. Vain ne arabit, jotka vannoisivat absoluuttista uskollisuutta Israelilla, saattaisivat ehkä saada oikeuden elää Israelissa, mutta eivät täysivaltaisina kansalaisina. Kahame myös suhtautui muusta äärioikeistosta poiketen vihamielisesti myös Israelin poliittiseen johtoon ja halusi hengiltä Israelin olemassaoloa vaarantavat poliitikot.


title: Kakh

text: Amerikanjuutalainen rabbi ja teologi Meir Kahane oli jo vuonna 1968 perustanut Yhdysvalloissa Jewish Defence Leaguen ("Juutalainen puolustusliitto"), joka oli syyllistynyt väkivaltaisuuksiin. Syyskuussa 1969 hän muutti Israeliin ja julisti, ettei osallistuisi politiikkaan. Pian hän kuitenkin osallistui mielenosoituksiin, joissa vaadittiin arabien karkottamista Israelista ja sen valtaamilta alueilta. Jewish Defence League levitti Hebronissa lentolehtisiä, joissa vaadittiin pormestaria käynnistämään oikeudenkäynnit Hebronin vuoden 1928 verilöylystä, jossa arabit surmasivat juutalaisia.


title: Kakh

text: Vuonna 1971 Kahame perusti Kakh-puolueen. Nimi sai innoituksensa Palestiinan mandaatin aikaisen oikeistolaisen sotilasorganisaation Irgunin tunnuslauseesta "Rak kakh" ("Vain näin") Puolue osallistui vuoden 1973 knessetin vaaleihin nimellä "Liigan lista" saaden 12 811 ääntä (0.82%). Puolue menestyi huonommin vuoden 1977 vaaleissa, joissa se sai 4 396 ääntä. Vuonna 1980 Kahane tuomittiin kuudeksi kuukaudeksi vankeuteen osallisuudesta suunnitelmaan, jonka tarkoituksena oli aiheuttaa provokaatio Temppelivuorella. Vuoden 1981 vaalit olivat jälleen uusi tappio, kun Kakh sai vain 5 128 ääntä.


title: Kakh

text: Puolueen kannattajat hyökkäsivät 1970-luvulta lähtien arabeja vastaan. 1980-luvun alussa toiminta kiihtyi samoihin aikoihin, kun Israelin oikeisto alkoi radikalisoitua. Kahamen julistus radikalisoitu entisestään ja toiminta muuttui yhä väkivaltaisemmaksi. Puolue sai selvemmin kuin muut puolueet kannattajakuntansa yhteiskunnan huono-osaisten parista ja se oli selvemmin protestipuolue.


title: Kakh

text: Israelissa oikeisto radikalisoitu 1980-luvun alussa samoihin kuin Lähi-idässa islamilainen radikalismi saavutti yhä laajempaa kannatusta. Israelin oikeiston radikalisoituminen johtui Camp Davidin rauhanprosessin aiheuttamasta pettymyksestä ja yhä pahenevasta etnisestä konfliktista palestiinalaisten ja israelilaisten välillä. Vuonna 1982 Israel vetäytyi Siinailta osana Israelin-Egyptin-välistä rauhansopimusta. Samalla Siinain juutalaiset siirtokunnat purettiin, mikä aiheutti yhteenottojakin. Erityisesti suurimmassa siirtokunnassa Yamitissa, jossa useita radikaaleja linnoittautui synagogaan ja uhkasivat tehdä joukkoitsemurhan. Menachem Beginin hallitus pyysi Kahamea toimimaan välittäjänä, joka saikin radikaalit luovuttamaan.


title: Kakh

text: Ennen vuoden 1984 vaaleja Keskusvaalilautakunta tuomitsi Kakhin rasistiseksi. Puolue kuitenkin menestyksellisesti vetosi korkeimpaan oikeuteen, joka kumosi keskusvaalilautakunnan päätöksen sillä perusteella, ettei knessetin vaalilaki (yksi Israelin peruslaeista) sallinut puolueen osallistumisen kieltämistä rasismin perusteella. Se kuitenkin ehdotti, että sellainen laki oli säädettävä. Vuoden 1984 vaaleissa puolue sai 25 907 ääntä (1,2%) ylittäen ensi kerran äänikynnyksen saaden yhden edustajapaikan, jonka otti haltuunsa itsestään selvästi Kahane.


title: Kakh

text: Kahanen lakiesitykset keskittyivät Israelin kansalaisuuden saaneiden ei-juutalaisten kansalaisuuksien eväämiseen ja seka-avioliittojen ja- suhteiden kieltämisiin. Nämä aloitteet perustuivat Maimonideen kokoamaan Juutalaiseen lakiin.


title: Kakh

text: Kahanen poliittisen uran edetessä hän joutui yhä eristetymmäksi knessetissä. Hänen edustajatoverinsa boikotoivat hänen puheitaan aiheuttaen aina tyhjän salin puheenjohtajaa ja sihteereitä lukuun ottamatta. Kahanen alulle pistämät epäluottamuslauseet eivät saaneet minkäänlaista vastakaikua muissa edustajissa. Kahane kutsui usein loukkaavasti muita edustajia "hellenisteiksi" (juutalainen nimitys juutalaisille, jotka omaksuivat Juudeassa kreikkalaisen kulttuurin Aleksanteri Suuren valloitusten jälkeen). Vuonna 1987 rabbi Kahane avasi "aitoa juutalaisuutta" opettavan ješiva-koulun, jota rahoittivat amerikkalaiset tukijat.


title: Kakh

text: Knesset reagoi korkeimman oikeuden antamaan ehdotukseen ja puolueen kannatuksen kasvuun säätämällä vaalilain, joka määräsi:


title: Kakh

text: Ehdokaslista ei saa osallistua knessetin vaaleihin, jos sen jäsenet tai toimet, tarkoituksellisesti tai osallisesti, syyllistyvät seuraavaan:Näin ollen keskusvaalilautakunta kielsi Kakhin osallistuminen vuoden 1988 vaaleihin. Puolue valitti jälleen päätöksestä väittäen Kahanen suulla, että turvallisuustarpeet oikeuttivat arabien diskriminaation. Tällä kertaa vetoomus ei auttanut, vaan korkein oikeus totesi päätöksessään Kakhin olevan "julistuksellisesti rasistinen".


title: Kakh

text: 5. marraskuuta 1990 Kahane murhattiin pidettyään puheen New Yorkissa. Murhaaja oli egyptiläissyntyinen El Sayyid Nosair, joka oli Yhdysvaltain kansalainen. Häntä syytettiin murhasta, mutta lopulta hänet tuomittiin aseen hallussapitorikoksesta. Tässä tilanteessa Kakh hajosi kahtia Benjamin Ze'ev Kahanen (Kahanen poika) johtamaan Kahane Chai-ryhmittymään, joka pitää tukikohtanaan Kfar Tapuakhia (Israelin siirtokunta). Itse Kakh jatkoi rabbi Avraham Toledanon johdolla (myöhemmin hänet korvasi Baruch Marzel) Kiryat Arbassa. Kumpikin puolue suljettiin ulos vuoden 1992 vaaleista Kakhin seuraajina.


title: Kakh

text: Kummankin kahanistisen puolueen annettua tukensa Jerusalemin Vanhassa kaupungissa tehdylle kranaattihyökkäykselle ministeri Amnon Rubinstein pyysi yleistä syyttäjää käynnistämään oikeustoimet Kahanea ja Marzelia vastaan terrorismiin kiihottamisesta.


title: Kakh

text: Vuonna 1994 Israelin hallitus kielsi kummankin puolueen vuoden 1948 anti-terrorismi lakien perusteella. Perusteina toimivat kahanistien antamat tuenosoitukset Baruch Goldsteinin toteuttamalle 129 palestiinalaisen joukkomurhalle Patriarkkojen laaksossa (Goldstein oli itse Kakhin kannattaja). Kieltämisen aikoihin moni Kakh-johtaja istui vankilassa, erityisesti Noam Federman, joka vietti yli kuusi kuukautta vankeudessa ilman syytteitä. Jigal Amir, joka murhasi pääministeri Jitzhak Rabinin vuonna 1995, oli puolisotilaallisen Ejal-järjestön jäsen. Ejal taas oli Avishai Ravivin perustama ja johtama ja toimi siten linkkinä Kakhiin ja Kahane Khai'hin.


title: Kakh

text: Benjamin Kahane ja hänen vaimonsa murhattiin joulukuussa 2000 palestiinalaisten väijytyksessä sen jälkeen, kun heidät oli tuomittu väkivaltaan arabeja vastaan kiihottaneiden lentolehtisten jakamisesta. Nykyisin Kakhia ja Kahane Khai'ta pitävät terroristiorganisaatioina niin Israel, Kanada, Euroopan Unioni kuin Yhdysvallatkin.


title: United Nations Mission in Sudan

text: The United Nations Mission in Sudan on Yhdistyneiden kansakuntien ns. Darfur-operaatio, jonka tarkoituksena on rauhoittaa Etelä-Sudan sisällissodan jäljiltä. Operaatio on Yhdistyneiden kansakuntien suoraan itse hoitama operaatio, johon osallistuu myös Afrikan yhtenäisyysjärjestö.


title: United Nations Mission in Sudan

text: Suomen osalta on käyty keskustelua operaatioon osallistumiseksi. Kuitenkaan noin 100 000 000 euron vuosiluokkaa olevaan kriisinhallintabudjettiin ei välttämättä mahdu laajaa osallistumista Darfurin operaatioon. Suomen valtioneuvosto päätti kuitenkin lähettää joukon sijasta alueelle viisi poliisia. Darfurin operaatioon osallistumista ovat julkisesti kannattaneet mm. Paavo Arhinmäki ja Erkki Tuomioja.


title: Walter Brennan

text: Walter Brennan (25. heinäkuuta 1894 Swampscott, Massachusetts, Yhdysvallat – 21. syyskuuta 1974 Oxnard, Kalifornia, Yhdysvallat) oli yhdysvaltalainen näyttelijä. Brennan näytteli yleensä sivuosarooleissa kuuluisampien tähtien rinnalla. Hän sai kolme kertaa parhaan miessivuosan Oscar-palkinnon, elokuvista "Tukkikuningas" (1936), "Kentucky" (1938) ja "Lännen mies" (1940). Brennan on saanut elokuvaurastaan tähden Hollywood Walk of Famelle.


title: Walter Brennan

text: Brennan aloitti elokuvauransa 1920-luvun loppupuolella mutta näytteli pikkurooleissa 1930-luvun loppupuolelle asti, jolloin hän alkoi saada näkyvämpiä rooleja. Hänen tunnettuja elokuviaan ovat muun muassa "Tom Sawyerin seikkailut" (1938), "Tanssin kuningaspari" (1939), pääosossa Fred Astaire ja Ginger Rogers, Frank Capran ohjaama "He uskoivat elämään" (1941), "Kersantti York" (1941), "Kirjava satama" (1944), pääosissa Humphrey Bogart ja Lauren Bacall, "Rio Bravo" (1959) ja "Näin valloitettiin Villi Länsi" (1962).


title: Walter Brennan

text: Brennan oli naimisissa Ruth Wellsin kanssa vuodesta 1920 kuolemaansa saakka. Heillä oli yksi tytär ja kaksi poikaa. Hän kuoli keuhkosairauteen.


title: Kriisinhallintabudjetti

text: Kriisinhallintabudjetti on Suomen valtion vuosittain kriisinhallintaan ohjaama määräraha valtion tulo- ja menoarvion, budjetin, perusteella. Sen koko on vuosittain noin 100 000 000 euroa, ja se kootaan puoliksi ulkoasiainministeriön ja puolustusministeriön budjettimomenteilta.


title: Kriisinhallintabudjetti

text: Kriisinhallintabudjetin koko määrittelee taloudellisesti Suomen osallistumismahdollisuudet YK:n omiin tai sen valtuuttamiin NATO:n rauhanturvaoperaatioihin.


title: Kriisinhallintabudjetti

text: Kriisinhallintabudjetista maksetaan myös siviilikriisinhallintaan liittyvät menot, kuten erilaiset Euroopan unionin, Euroopan turvallisuus- ja yhteistyöjärjestön, tarkkailujen menot.


title: Kriisinhallintabudjetti

text: Suomessa on käyty keskustelua siitä, pitäisikö ISAF:sta luopua ja keskittyä UNMIS:iin.


title: Maasyvänlahti

text: Maasyvänlahti on järvi Hailuodon kaakkoisosassa Syökarissa. Se on suurin kymmenestä Syökarissa sijaitsevasta maannousun myötä Perämerestä irti kuroutuneesta merenlahdesta, ja kuuluu Ison Matalan–Härkäsäikän luonnonsuojelualueeseen. Järven rannalla on myös vuonna 2000 valmistunut viiden metrin korkuinen lintutorni, johon mahtuu viidestä kuuteen henkilöä kerrallaan.


title: Maasyvänlahti

text: Noin puolen kilometrin päässä nykyisestä merenrannasta sijaitseva Maasyvänlahti on ruoikkorantainen, rehevä ja sameavetinen. Se on osa Hailuodon itärannalta Satamaperän luhtien kautta Louekarinkurkkuun ja Viinikanlahdelle johtavaa vesistö- ja kosteikkojuottia, joka oli vielä 1900-luvun alussa veneilykelpoinen väylä ja erotti Syökarin pääsaaresta Luodosta.


title: Maasyvänlahti

text: Järven pohjoinen Hanhiseen rajoittuva ranta on muita rantoja jyrkempi ja kuusimetsikkö levittäytyy lähelle vesirajaa. Länsipuoliset rannat ovat laakeita ja rantaluhtaa on noin kilometrin matkalla, idässä jatkuen Isoon Härkäsäikkään saakka. Eteläpuolinen Munakulju on harmaaleppä- ja hieskoivuvaltaista lehtimetsää. Maasyvänlahdella kasvaa myös Jäämeren ja Perämeren merenrantakasvina tunnettua nelilehtivesikuusta.


title: Maasyvänlahti

text: Järven laskuoja kaivettiin luvatta auki vuonna 1992, minkä johdosta järven vedenpinta laski noin 30 senttimetriä. Entisöinnin viipyessä järven tila heikkeni 1990-luvun aikana vakavasti, johtaen muun muassa lähes koko itäisen kolmanneksen ruoikoitumiseen ja rantapalpakko valtasi lähes kokonaan järven avovedet. Entisöinti aloitettiin vasta 1990-luvun loppupuolella, ja sen yhteydessä järvi ruopattiin umpeenkasvaneilta osiltaan ja laskuoja padottiin osittain.


title: Maasyvänlahti

text: 1950-luvulla Maasyvänlahden alueella pesi Suomen ensimmäinen mustapyrstökuiripariskunta. Muita alueella tavattavia ja pesiviä lintulajeja ovat harmaasorsa, heinätavi, joutsen, jänkäkurppa, kaulushaikara, kultarinta, kurki, lapasorsa, luhtahuitti, luhtakana, merihanhi, merikotka, mustapääkerttu, nokikana, pensassirkkalintu, peukaloinen, punasotka, ruskosuohaukka, satakieli, sinisuohaukka ja silkkiuikku.


title: Rönsyansikka

text: Rönsyansikka ("Waldsteinia ternata") on keltakukkainen, euraasialainen ruusukasvi. Suomessa lajia käytetään varjoisien paikkojen maanpeitekasvina.


title: Rönsyansikka

text: Monivuotinen rönsyansikka kasvaa 10–25 cm pitkäksi. Sen maavarsi on haarainen ja suikerteleva. Kasvi kasvattaa myös maanpäällisiä rönsyjä, joiden avulla se leviää helposti. Ruusukelehtien lapa on kolmisorminen, lehdykät leveän vastapuikeita. Varsilehtien lapa on kapean vastapuikea. Lehdet ovat kiiltäväpintaisia. Kukinto on 2–7-kukkainen huiskilo. Keltaiset kukat ovat ulkoverhiöllisiä. Teriö on noin 15 mm leveä. Kukkapohjus on laakea. Rönsyansikka kukkii Suomessa heinä-elokuussa. Hedelmä on pieni pähkylä.


title: Rönsyansikka

text: Rönsyansikka on kotoisin Kaakkois-Euroopan ja Etu-Aasian valoisista metsissä. Suomessa rönsyansikkaa tavataan villiintyneenä vain muutamasta paikasta Varsinais-Suomesta, Uudeltamaalta ja Oulun seudulta.


title: Rönsyansikka

text: Suomessa rönsyansikka on puutarhojen koristekasvi, jota joskus tavataan villiintyneenä esimerkiksi puistometsistä.


title: Antti Tokkari

text: Antti Ilari Tokkari (s. 15. syyskuuta 1975 Jyväskylä) on entinen pesäpalloilija, joka edusti kaudella 2007 Nurmon Jymyä. Nykyisin hän toimii Suomen Urheilulehden pesäpalloasiantuntijana. Tokkari toimii myös asijantuntijana Nelonen Pro-kanavan pesäpallolähetyksissä.


title: Antti Tokkari

text: Lukkarina pelannut Antti Tokkari on voittanut urallaan Suomen mestaruuden. Itä–Länsi-ottelussa hän on pelannut vuosina 2001, 2002, 2005 ja 2006. Itä-Länsi-ottelun parhaana pelaajana hänet palkittiin Haminassa 2001. Ammatiltaan hän on luokanopettaja.


title: Antti Tokkari

text: Hän palasi pesäpallokentille kesken kesän 2009 auttamaan lukkariongelmista kärsivää entistä seuraansa Pattijoen Urheilijoita ottelukohtaisella sopimuksella.


title: Brave Fencer Musashi

text: Brave Fencer Musashi () on PlayStationille vuonna julkaistu roolipeli, jonka julkaisi ja kehitti Square. Pelin seuraaja on vuonna 2005 PlayStation 2:lle ilmestynyt "".


title: Brave Fencer Musashi

text: "Brave Fencer Musashin" taistelut käydään reaaliajassa kolmiulotteisissa ympäristöissä. Suurin osa pelin vuoropuheluista esitetään ääninäyteltynä.


title: Brave Fencer Musashi

text: Pelaajan ohjaama päähenkilö on nuori Musashi. Hänet on kutsuttu Allucaneetin kuningaskuntaan, jonka hänen on määrä pelastaa Thirstquencher-imperiumin valtausyrityksiltä. Maan prinsessa on aluksi kuitenkin pettynyt huomatessaan, ettei hänen auttajansa olekaan legendaarinen Brave Fencer Musashi, joka kukisti Allucaneetia uhanneen Pimeyden velhon 150 vuotta sitten. Siitä huolimatta Musashille annetaan aseeksi Fusion-niminen miekka. Hänen ensimmäisenä tehtävänään on löytää aiemmin Brave Fencerin käyttämä Hohteen miekka Lumina, jota havittelevat myös Thirstquencherin sotajoukot.


title: Brave Fencer Musashi

text: Saatuaan Luminan käyttöönsä Musashi taistelee molemmilla miekoillaan kaikkia Allucaneetia koskevia vaaroja vastaan, joita ovat esimerkiksi puoliksi zombeja ja puoliksi vampyyrejä olevat vambee-hiviöt. Parantaakseen Luminan voimia ja omia kykyjään hän pyrkii myös löytämään viisi eri taikakääröä.


title: Brave Fencer Musashi

text: "Brave Fencer Musashi" sai pääosin hyviä arvioita. "" ja "GamePro" -lehdet antoivat pelille arvosanan 4.5/5; "Official U.S. PlayStation Magazinelta" ja "Electronic Gaming Monthlylta" peli taas sai noin 80 % maksimipisteistä.


title: Brave Fencer Musashi

text: IGN.comin arvostelussa oltiin hyvin tyytyväisiä "Brave Fencer Musashiin". Pelin parhaimpina puolina mainittiin erityisesti musiikki, visuaalinen esitys sekä pelaaminen; tosin läpipeluun jälkeen ei pelillä ollut juurikaan uudelleenpeluuarvoa. Ääninäyttelyä kuvailtiin ärsyttäväksi, vaikka muilta osin äänipuoli oli hyvää tasoa. Pelin sanottiin myös olevan yksi vuoden 1999 parhaista PlayStation-julkaisuista.


title: Brave Fencer Musashi

text: GameSpotin James Mielke piti "Brave Fencer Musashia" Squaren viimeaikaisista peleistä onnistuneimpana kehuen hyvin toteutettua grafiikkaa ja ohjausta. Hänestä ei ollut myöskään huono asia, että pelin painotus oli erikoistehosteiden sijasta itse pelaamisessa. Tuloksen 7.7/10 antanut Mielke päätti arvionsa seuraaviin sanoihin: ""Zeldaa" peli ei päihitä, mutta tarjonnallaan se hyvittää kaikki huonot puolensa".


title: IM The Supervisor

text: IM The Supervisor on Infected Mushroomin viides studioalbumi, joka julkaistiin 10. syyskuuta 2004.


title: IM The Supervisor

text: "Cities of the Future" -nimeä kantava EP julkaistiin samana vuonna, ja se sisältää yhtyeen tekemiä remixejä kappaleesta, sekä kappaleen ”Cream”.


title: IM The Supervisor

text: Kaikki kappaleet kirjoittaneet Erez Aizen ja Amit Duvdevani, ellei toisin mainittu.


title: Pauanne

text: Pauanne on rakennusryhmä Kaustisella kirkonkylän eteläpuolella, Puhkionkallion laella. Se rakennettiin aikanaan kansanparantajien kokoontumis- ja hoitopaikaksi. Paikan rakentamisen aloitti 1983 perinteisin menetelmin Tapani Hietalahti. Hänen sanojensa mukaan


title: Pauanne

text: Rakennuksessa on järjestetty kansanparantajien kokoontumis- ja hoitotoimintaa sekä konsertteja. Paikka on tarjonnut matkailijoille majoitus- ja ravintolapalveluja.


title: Pauanne

text: Päärakennuksessa on käytetty luonnonkiveä ja puuta. Katto on paanukatto, joka on joskus tervattu. Alueella on myös paja, jossa takojat ovat järjestäneet kilpailuja, sekä puinen kotamainen yöpymismaja ja savusauna. Pauanteen rakentaminen paikallisin voimin alkoi vuonna 1983.


title: Pauanne

text: Pauanne pakkohuutokaupattiin vuonna 1992 puolen miljoonan markan (n. 100 000 euroa) velkojen vuoksi. Se päätyi lopulta Aulis Junekselle.


title: Pauanne

text: Pauanteen saunarakennus tuhoutui tulipalossa vuonna 2010, kun voimakas syöksyvirtaus ja kova ukkosmyrsky tekivät tuhojaan Kaustisella.


title: Rudolf Harbig

text: Rudolf Harbig (8. marraskuuta 1913 Dresden – 5. maaliskuuta 1944) oli saksalainen juoksija, joka teki vuonna 1939 pitkään kestäneet maailmanennätykset 400:n ja 800 metrin juoksuissa.


title: Rudolf Harbig

text: Rudolf Harbig alitti 800 metrillä kahden minuutin rajan 1934 ja voitti ensimmäisen Saksan mestaruutensa 1936. Berliinin olympialaisissa hän ei päässyt päämatkallaan finaaliin, mutta 4 × 400 metrin viestissä hän juoksi ankkuriosuuden ja sai pronssia. Pariisin EM-kisoissa 1938 Harbig juoksi 800 metrillä Saksan ennätyksen 1.50,6 ja voitti kultaa. Toisen kultamitalin hän sai 4 × 400 metrin viestistä.


title: Rudolf Harbig

text: 174-senttinen ja 64-kiloinen, Woldemar Gerschlerin valmentama Harbig juoksi Italian ja Saksan välisessä maaottelussa 15. heinäkuuta 1939 Milanon 500 metrin mittaisella radalla 800 metrin maailmanennätyksen 1.46,6, joka rikottiin vasta 16 vuotta myöhemmin. Mario Lanzin johtaessa Harbig sai puolimatkassa väliajakseen 52,8, ja toiseen puoliskoon kului aikaa 53,8 sekuntia. Vanha maailmanennätys parani ennätykselliset 1,8 sekuntia. Frankfurt am Mainissa 12. elokuuta 1939 Harbig juoksi 400 metrin maailmanennätyksen 46,0. Se kesti ennätyksenä lähes yhdeksän vuotta. Harbigin väliajat 100 metrin välein olivat 11,3, 22,0 ja 33,6.


title: Rudolf Harbig

text: Elokuun 1938 ja syyskuun 1940 välillä Harbig voitti 55 peräkkäistä kilpailuaan matkojen vaihdellessa 50 metristä 1 000 metriin. Vuonna 1940 hän juoksi 800 metrillä uransa toiseksi parhaan ajan 1.47,8 ja vuonna 1941 400 metrillä ajan 46,7, joka sivusi hänen uransa toiseksi parasta aikaa. Vuonna 1941 hän juoksi 1 000 metrin maailmanennätyksen 2.21,5. Viimeisen kilpailunsa hän juoksi Ruotsissa 1942.


title: Rudolf Harbig

text: Toisessa maailmansodassa Harbig palveli laskuvarjojoukoissa. Hän kaatui Ukrainassa maaliskuussa 1944 ja haudattiin Kirovogradin kaupungin lähelle. Dresdenissä kilpaillaan vuosittain Rudolf Harbigin muistokilpailut ja siellä oli aikaisemmin hänen nimeään kantava stadion. Rudolf Harbigin nimeä kantava muistopalkinto annetaan vuosittain menestyneelle saksalaiselle yleisurheilijalle.


title: Etniset uskonnot

text: Etniset uskonnot tarkoittavat eri yhteisöjen ja kansojen alkuperäisiä uskontoja. Termi korvaa aikaisemmin käytetyt termit kirjoituksettomien kulttuurien uskonnot, primitiiviset uskonnot ja varhaiskantaiset uskonnot.


title: Etniset uskonnot

text: Etniset uskonnot eroavat universaaleista uskonnoista siten, että etniset uskonnot rajoittuvat tietyn kansan tai kulttuurin keskuuteen, kun taas universaalit uskonnot ovat avoimia syntyperästä ja kulttuurista riippumatta.


title: Etniset uskonnot

text: Nykyajan maailmanuskonnoista esimerkiksi šintolaisuus on etninen kirjoitukseton uskonto. Kirjauskonnoista hindulaisuus ja juutalaisuus ovat myös etnisiä uskontoja. Samoin esimerkiksi suomalainen muinaisusko oli etninen uskonto. Waaqa on varhainen monoteistinen etninen uskonto ja perinteinen nimi Jumalalle Afrikan Sarvessa asuvien kuusilaisia kieliä puhuvien kansojen keskuudessa. Jesidit vaikuttavat niin ikään harjoittavan omaa etnistä uskontoaan, johon ei voi edes teoriassa kääntyä, vaan siihen on synnyttävä.


title: Greg Berg

text: Greg Berg on yhdysvaltalainen ääninäyttelijä, joka oli muun muassa Hakki-koiran äänenä Jogi-karhu-piirrossarjassa 1990-luvun alussa.


title: Greg Berg

text: Hän aloitti uransa 1980-luvulla tehden aluksi sivuääniä animaatiosarjoihin. Berg teki muun muassa Simpsoneihin sivuääniä vuosien 1990–1997 aikana. Hänen ensimmäinen merkittävä äänirooli oli vuosina 1984–1990 animaatiosarjassa "Pikkumuppetit", joka on myös Bergin pitkäaikaisin rooli. Hän oli vuonna 1989 kuuden jakson verran Donatellon roolissa "Turtles – mutanttikilpikonnat" -animaatiossa, sekä 1990-luvulla "Jogi-karhussa" Hakki-koiran äänenä. Lisäksi Berg on tehnyt äänirooleja videopeleihin. Vuonna 2011 hänellä oli rooli Igorin äänenä elokuvassa "".